text: 1Iskay p'unchayllañan kasharqan Pascua Fiestapaq Mana Qonchuyoq T'antata Mikhuna Fiestapaqpas. Sacerdote umallikunan kamachikuy simita yachachiqkunapiwan yuyaykurqanku imaynatachus q'otullawan Jesusta hap'ispa wañuchinankupaq. 2Ichaqa nirqankun: –Ama fiesta p'unchaypiqa hap'isunchu, runakunaq ama ch'aqwananpaq, nispa. 3Betania llaqtachapi lepra onqoyniyoq nisqa Simonpa wasinpi Jesusqa kashaspa, mikhunanpaq tiyashaqtinmi huk warmi hamurqan, yuraq rumi p'uyñuchapi sinchi chaniyoq q'apaq nardo hawina apantin. P'uyñuchata p'akispataq Jesuspa umanman q'apaq hawinata hich'aykurqan. 4Chaymi wakinqa phiñakuspa ninakurqanku: –¿Imapaqmi kay hawinata usuchin? 5Wata jornalpa chanin qolqeman vendekuspa wakchakunaman qokunman karqan, nispa. Hinaspan warmi contra rimarqanku. 6Jesustaq ichaqa nirqan: –Ama payta hark'aychischu, ¿imapaqmi llakichinkichis? Ñoqapaqqa allin ruwaytan ruwan. 7Wakchakunaqa qankunawanpunin kashan, hayk'aqpas munaspaykichisqa paykunapaq allin ruwayta atinkichismi, ñoqan ichaqa mana tukuy tiempochu qankunawan kasaq. 8Kay warmiqa ima atisqantan ruwan, cuerpoy p'ampasqa kananpaqmi hawiykuqniy ñawpamun. 9Cheqaqtan niykichis, maypipas allin willakuykuna kay pachantinpi willasqa kasqanpin kay warmiq ruwasqanpas willasqallataq kanqa payta yuyarinapaq, nispa. 10Chunka iskayniyoq yachachisqankunamanta huknin, Judas Iscarioten sacerdote umallikunaman rirqan, paykunaman Jesusta hap'ichinanpaq. 11Paykunataq chayta uyarispa kusikuspanku: –Qolqeta qosqaykiku, nirqanku. Chaymi Judasqa imaynatachus Jesusta hap'ichiytapuni munasharqan. 12Mana Qonchuyoq T'anta Fiesta qallariy p'unchaymi Pascua Fiesta corderota nak'aqku. Chay p'unchaymi yachachisqankunaqa Jesusta tapuykurqanku: –Pascua mikhunata mikhunaykipaqqa, ¿maypin wakichimunaykuta munanki? nispa. 13Hinan iskay yachachisqankunata kachaspa nirqan: –Llaqtata riychis, unuta p'uyñupi apashaq runawanmi tupankichis, hinaspa qhepanta rinkichis. 14Maymanchá haykunqa chay wasiyoqtan ninkichis, yachachikuqmi nin: ¿Mayqen wasipin yachachisqaykunawan Pascua mikhunata mikhusaq? nispa. 15Hinan payqa altospi allichasqallataña hatun wasita rikuchisunkichis, chaypin ñoqanchispaq wakichimunkichis, nispa. 16Yachachisqankunataq rispanku llaqtaman haykurqanku, hinaspan Jesuspa nisqanta hina tarimuspa Pascua mikhunata wakichirqanku. 17Ch'isiyaykuqtintaq Jesusqa chunka iskayniyoqwan rirqan. 18Tiyaykuspa mikhushaqtinkutaq payqa nirqan: –Cheqaqtan niykichis, hukniykichis ñoqawan mikhuqmi awqaykunaman hap'ichiwanqa, nispa. 19Hinan paykunaqa llakikuspa sapankanku Jesusta tapurqanku: –¿Ñoqachu kani? nispanku. 20Paytaq yachachisqankunata nirqan: –Chunka iskayniyoqmanta hukniykichis ñoqawan kuska t'antata platoman challpuqmi. 21Runaq Churinqa Diospa Simin Qelqaman hinan wañunqa, ichaqa, ¡imaraqmi Runaq Churinta hap'ichiq runamanta kanqa! Aswan allinmi kanman karqan chay runaq mana hayk'aq naceynin, nispa. 22Paykuna mikhushaqtintaq Jesusqa t'antata hap'ispa, saminchaspa phasmirqan, hinaspan paykunaman qorqan: –Hap'iychis, kaymi cuerpoy, nispa. 23Vinoyoq vasotapas hap'illarqantaqmi, graciasta qospataq paykunaman haywarqan, chaymi llapallanku vasomanta ukyarqanku. 24Paykunatan nirqan: –Kayqa Dioswan rimanakuyta cheqaqchaq yawarniymi, askha runarayku hich'asqa. 25Cheqaqtan niykichis, uvas ch'irwasqataqa manañan ukyasaqchu, aswanpas Diospa qhapaqsuyunpiñan wakmanta mosoq vinota ukyasaq, nispa. 26Himnota takispankuñataq Olivos orqoman rirqanku. 27Jesustaq paykunata nirqan: –Llapaykichismi kunan tuta ñoqata saqerparipuwankichis. Diospa Simin Qelqan nin: “Michiqtan k'irisaq, ovejakunataq ch'eqeripunqaku”, nispa. 28Kawsarimpusqay qhepatan ichaqa, ñawpaqeykichista Galilea provinciaman risaq, nispa. 29Chaymi Pedroqa Jesusta nirqan: –Llapaña saqerparisunki chaypas, ñoqaqa manan saqesqaykichu, nispa. 30Jesustaq payta nirqan: –Cheqaqtan niyki, qanmi kunan tuta, manaraq iskay kutita gallo waqashaqtin, kinsa kutita “manan reqsinichu” niwanki, nispa. 31Pedrotaq atipakuspa nirqan: –Qanwanña wañunay kanman chaypas, manapunin “manan reqsinichu” nisqaykichu, nispa. Hinatakamataqmi llapankupas nirqanku. 32Getsemaní patamanmi chayarqanku, hinaspan Jesusqa yachachisqankunata nirqan: –Kaypi tiyashaychis Diosmanta mañakamunaykama, nispa. 33Pedrota, Jacobota, Juantawanmi pusarqan. Hinaspan Jesusqa sonqonpi sinchi llakiq ñit'isqan kaspa llakikurqan. 34Paykunatataq nirqan: –Llakikuymantan sonqoy phatarqoq hinallaña kashan, kayllapi kashaychis, rikch'ashaychis, nispa. 35Huk chhikanta ñawpaqman rispataq pampakama k'umuykukuspa Diosmanta mañakurqan, atikuqtinqa chay ñak'arina horas payman ama chayamunanpaq. 36Nirqantaq: –Taytáy, Yayáy, qanqa tukuy imaymanatan atinki, kay ñak'arinata ñoqamanta anchhurichiy, ichaqa ama ñoqaq munasqaychu kachun, aswanpas qanpa munasqayki, ruwakuchun, nispa. 37Kutispataq puñushaqta paykunata tarirqan, hinaspan Pedrota nirqan: –¿Puñushankichu Simón? ¿Manachu huk horallatapas rikch'ayta atinki? 38Rikch'aychis, Diosmanta mañakuychis, ama wateqasqa kanaykichispaq, sonqoqa munallanpunin, aycha cuerpon ichaqa pisi kallpa, nispa. 39Wakmanta rispataq chay kikin simikunallawantaq mañakurqan. 40Kutimuspataq huk kutitawan paykunata puñushaqta tarirqan. Paykunata puñuy aysaqtintaq mana ima niytapas atirqankuchu. 41Kinsa kutipi hamuspataq paykunata nirqan: –¿Puñushankichisraqchu? ¿Samashankichisraqchu? ¡Chaykamalla! Horan chayarqamun. Runaq Churinqa huchasapakunaq makinman hap'ichisqan kanqa. 42Hatariychis, hakuchis, hap'ichiwaqniymi sispaykarqamunña, nispa. 43Jesús rimashallaqtinraqmi Judasqa chayarqamurqan, payqa chunka iskayniyoq yachachisqanmanta hukninmi karqan. Paywantaq espadakunantin k'aspikunantin askha runakuna hamurqanku. Chaykunatan sacerdote umallikuna, kamachikuy simita yachachiqkuna, kurak runakunapiwan kachamurqanku. 44Jesusta hap'ichiqtaq kay hinata nisqa: –Pitachus much'aykusaq chaymi kanqa, payta hap'ispan ama kacharispa apankichis, nispa. 45Chayarqospataq Jesusman asuykuspa: –¡Yachachikuq! nispa much'aykurqan. 46Hinaqtinmi Jesusta presota hap'irqanku. 47Chaypi kaqkunamanta huknintaq espadata horqokuspa, uma sacerdoteq kamachinta waqtaspa ninrinta qhorurqorqan. 48Jesustaq paykunata nirqan: –¿Suwaman hinachu k'aspikunantin espadakunantin hap'iwanaykichispaq hamurqankichis? 49Sapa p'unchaymi Dios yupaychana wasipi yachachispa qankunawan kasharqani, manataq hap'iwarqankichischu. Ichaqa kaykunan sucedeshan Diospa Simin Qelqa hunt'akunanpaq. 50Llapa yachachisqankunataq payta saqerparispa ayqerikapurqanku. 51Huk waynallan Jesusta qatiparqan linomanta awasqa llamp'unawan p'istuykusqa, hinan payta hap'irqorqanku. 52Paytaq ichaqa p'istunanta saqerparispa, q'alalla ayqerikapurqan. 53Uma sacerdotemanmi Jesusta apamurqanku, hinan llapan sacerdote umallikuna, kurak runakuna, kamachikuy simita yachachiqkunapiwan huñunakamurqanku. 54Pedrotaq karu qhepallanta rirqan uma sacerdoteq pation ukhukama, hinaspan guardiakunawan ninapi q'oñikuspa tiyasharqan. 55Sacerdote umallikunataq umalli runakunaq huñunakuyninpi kaqkunapiwan wañuchinapaq Jesuspa contranpi testigota maskharqanku, manataq tarirqankuchu. 56Paypa contranpiqa askhan llullakurqanku, ichaqa willakusqankun mana tuparqanchu. 57Hukkunataq sayarispa Jesuspa contranpi llullakurqanku: 58–Ñoqaykun payta uyarirqayku: Runaq perqasqan kay yupaychana wasitan thunisaq, hinaspan kinsa p'unchaypi wakta mana runaq perqasqanta sayarichisaq, nisqanta, nispa. 59Chaywanpas manan willakusqankuqa tuparqanchu. 60Hinaqtinmi uma sacerdoteqa chawpipi sayaykuspa Jesusta tapurqan: –¿Manachu imatapas kutichikunki? ¿Imatan kaykunaqa contraykipi willakushan? nispa. 61Jesustaq ichaqa ch'inlla karqan, mana imatapas kutichikuspa. Uma sacerdotetaq wakmanta payta tapurqan: –¿Qanchu Cristo kanki, yupaychasqayku Diospa Churin? nispa. 62Jesustaq payta nirqan: –Arí, ñoqan kani. Runaq Churintan rikunkichis atiyniyoq Diospa paña ladonpi tiyashaqta, hanaq pacha phuyupi hamushaqtawan, nispa. 63Hinaqtinmi uma sacerdoteqa phiñakuspa p'achanta llik'ikurqan: –¿Imapaqñataq testigokunatapas munanchis? 64Uyarinkichismi Dios contra rimasqanta. Qankunari, ¿imaninkichistaq? nispa. Hinan llapanku huchacharqanku wañunanpaq. 65Hinaspanmi wakinninku thoqaykurqanku, wakintaq ñawinta wataspa saqmarqanku, hinaspan nirqanku: –Watuy, ¿pin saqmashasunki? nispa. Hinallataq guardiakunapas uyanpi ch'aqlarqanku. 66Patiopi Pedro kashaqtinmi, uma sacerdoteq warmi kamachin hamurqan. 67Pedrota q'oñikushaqta rikuspataq payta qhawaykuspa nirqan: –Nazaret llaqtayoq Jesuswanmi qanpas kasharqanki riki, nispa. 68Paytaq ichaqa mananchakurqan: –Manan reqsinichu, pimantas rimakushankipas, nispa. Chayta nispan hawa punkuman lloqsirqan. 69Warmi kamachitaq wakmanta payta rikuspa chaypi kaqkunata nirqan: –Kay runaqa puriq-masinkun, nispa. 70Pedrotaq ichaqa mananchakurqan. Asllawan qhepatañataq, chaypi kaqkunaqa huktawan payta nirqanku: –Cheqaqtapunin paykunaq puriqmasin kanki, Galileamantan kanki riki, nispa. 71Chaymi Pedroqa pay kikinta ñakakuspa jurarqan: Pimantachus rimasqaykichis runataqa manapunin reqsinichu, nispa. 72Chay ratotaq iskaykaq kutita gallo waqarqan. Hinan Pedroqa Jesuspa payman: Manaraq iskay kutita gallo waqashaqtinmi kinsa kutita “manan reqsinichu” niwanki, nisqanta yuyarirqan. Chayta yuyarispataq waqaykurqan.


c: text/html

text: 1Runaj Churin, qanqa uj adobeta oqharispa, ñawpaqeykiman churay, chay adobepitaj Jerusalén llajtata dibujay. 2Chaymanta soldadoswan muyuykuchiy, maqanakupaj armaswan ima. Jinallataj perqasta ruwaray muyuynimpi, jallp'a moqostawan, atipanapaj muyuykusqa llajta jina rikukunampaj. 3Chantá uj p'alta fierrota oqhariy, chaytataj qanta llajtamanta t'aqasunampaj churay perqapis kanman jina. Qantaj llajta cheqanman qhawarispa, wañuchinaku maqanakuman yaykunaykipaj jina sayaykuy. Chayqa israelitaspaj uj señal jina kanqa. 4Qanqa lloq'emanta siriykunki, Israel aylloj juchasnintataj pataykiman churaykukunki. Mashkha p'unchaykamachá siriykunki, chaykama chay aylloj juchasninta pataykipi apanki. 5Mashkha watatachus paykuna juchallerqanku, chay chhika p'unchaykunata Noqa rikuchiyki, chaytaj ruwakun kinsa pachaj jisq'on chunkayoj p'unchaykuna. Chay chhika p'unchaykunata Israel aylloj juchanta apanki. 6Chay tiempo junt'akojtinkama, pañamantañataj siriykunki. Judá aylloj juchantañataj pataykiman churaykukunki tawa chunka p'unchay junt'akunankama, uj p'unchayta sapa wata juchallisqanmanta. 7Chantá enemigoswan muyuykusqa Jerusalén cheqakojman kutirikunki. Makiykita q'empirakuytawan, Jerusalenpa contrampi sutiypi parlanki. 8Noqa waskhawan wataykusqayki ama purajman tijraykachakunaykipaj, mashkha p'unchaytachus ñak'arinayki kanqa, chayta junt'anaykikama. 9Chantá oqharikuy uj chhika trigota, cebadata, habasta, lentejasta, mijo nisqata, avenatawan. Chaykunata uj ch'illamipi chajruykuspa, t'antata ruwakuy. Chayta mikhunki lloq'emanta siriykusqa kashaspa, kinsa pachaj jisq'on chunkayoj p'unchaykuna junt'akunankukama. 10Señalasqa horapi sapa p'unchay mikhunki khuskan librata. 11Yakutapis señalasqa horallapitaj sapa p'unchay ujyanki khuskan litrota. 12Mikhunaykeqa kanqa cebadamanta ruwasqa tortilla. Chay tortillata runaj wanunmanta ninapi chayachinki, tukuy israelitaspa rikunankuta, nispa niwarqa Tata Diosqa. 13Chantapis Tata Diosqa nillarqapuni: Israelitasqa ajina ch'ichipaj qhawasqa t'antata mikhonqanku, maymanchus paykunata presosta apachisaj, chay nacionespi, nispa. 14Noqatajrí kuticherqani: Ay Señor Tata Diosníy, manapuni jayk'aj kawsayniypeqa ima millaytapis llankharerqanichu, nillataj jayk'ajpis pay kikinmanta wañusqa uywaj aychanta mikhorqanichu, nitaj k'ita animalespa mithasqanku aychasta, nitaj ima ch'ichipaj qhawasqa aychatapis, nispa. 15Chayman Pay kutichiwarqa: Noqa niyki, ajina kajtenqa, runa wanoj cuentanmantaqa waka wanumanta ninapi t'antaykita chayachinki, nispa. 16Chantá nillawarqataj: Runaj Churin, Jerusalenpi mikhunata pisichisaj. Mikhunaqa midisqa kanqa, mancha manchallataj mikhonqanku. Yakupis midisqallataj kanqa, mancharisqataj ujyanqanku. 17Yakoqa paykunapaj pisiyanqa, jinallataj mikhuypis. Ujkuna ujkunaqa may mancharisqa qhawanakonqanku, sajra ruwasqankupitaj tukukonqanku.

robotstxt: allowed

filter: keep


text: 1Señor Diosmi Moisesta waqyaspa Dioswan Tupana Karpamantapacha payta rimapayarqan: 2–Israel runakunata nimuy: Pipas qankuna ukhumanta Señor Diosman ofrendata haywanqa chayqa, qonqan wakatapas ovejatapas. 3Ofrendachus ruphachinapaq waka kanqa chayqa, mana imanasqa orqon kanqa. Dioswan Tupana Karpaman haykunapin haywanqa Señor Dios payta chaskinanpaq. 4Ruphachinapaq sacrificioq patanmanmi makinta churaykunqa, hinan paypaq chaskisqa kanqa huchankunata pampachananpaq. 5Chaypin torillotaqa nak'anqa, Aaronpa churin sacerdotekunataq yawarta haywanqaku, hinaspan Dioswan Tupana Karpaman haykunapi kashan chay altar muyuriq qhataman yawarta hich'aykunqaku. 6Chaymantataq ruphachinapaq nak'asqata ch'utinqa, hinaspan chayta moqonarqarinqa. 7Aaronpa churin sacerdotekunataq altar patapi ninata hap'ichinqaku, hinaspan nina pataman llant'ata churaykunqaku. 8Hinamantataq paykunaqa moqonasqa aychakunata, umanta, ch'unchul wiranta, altarpi nina pataman wachuchaykunqaku. 9Ch'unchulkunatapas chakan aychakunatapas haywaqmi mayllinqa, hinan sacerdoteqa altar patapi llapallanta ruphachinqa. Chayqa mikhuna ofrendan, sumaq q'apayninqa Señor Diospa sonqonmanmi chayan. 10Ofrendachus ruphachinapaq ovejapas cabrapas kanqa chayqa, mana imanasqa orqotan haywanqa. 11Chaytan Señor Diospa ñawpaqenpi altarpa wichay ladonpi nak'anqa. Aaronpa churin sacerdotekunataq altar muyuriq qhataman yawarninta hich'aykunqa. 12Chay nak'asqatan haywaqqa moqonarqarinqa, sacerdotetaq moqonasqa aychakunata, umantawan, ch'unchul wiratawan altarpi nina pataman wachuchaykunqa. 13Ch'unchulkunatapas chakan aychakunatapas haywaqpa mayllisqantañan sacerdoteqa llapallanta haywaspa altar patapi ruphachinqa. Chayqa mikhuna ofrendan, sumaq q'apayninqa Señor Diospa sonqonmanmi chayan. 14Señor Diospaq ofrendachus ruphachinapaq phalaq animal kanqa chayqa, kullkutapas otaq urpi malqotapas haywanqa. 15Chaytan sacerdoteqa altarman apamunqa, umanta p'itirparispan altarpi ruphachinqa, yawarnintataq altar qhataman sut'uchinqa. 16Hinaspanmi enqhentapas chaypi kaqtawan horqonqa, chaytataq altarpa inti lloqsimuy ladonman wikch'uykunqa, usphaq kasqanman. 17Chaymantataqmi iskaynin raphra tupayta kichanqa, ichaqa manan iskayman ch'eqtanqachu. Sacerdotetaq chayta altar patapi ruphachinqa. Chayqa mikhuna ofrendan, sumaq q'apayninqa Señor Diospa sonqonmanmi chayan.


text: 1Fariseo runacunami musyayargan Juan Bautista bautizashganpita más asca runacunata Jesús bautizaycashganta. 2Fariseo runacuna sayno musyayashganta tantyaycurmi Jesuswan discïpuluncuna cutiyargan Judea provinciapita Galilea provinciaman. Isanga manami quiquinsu Jesús bautizargan, sinöga discïpuluncunami runacunata bautizargan. 4Galilea provinciaman chäyänanpäga Samaria provinciaparämi päsayargan. 5Saypa päsarmi Samariacho cag Sicar nishgan marca naupanman chäyargan. Saychömi Jacobpa chacran cargan. Say chacratami surin Josëta unay goycorgan. 6Say chacrachömi cargan Jacob yacuta jorgunanpä uchcusishgan pözu. Say pözu cagman chaycurmi Jesús uticash jamaycorgan. Say höra cargan pulan junagnönami. 7Saycho Jesús jamapashganyagmi discïpuluncuna micuyta ranteg marcapa aywayargan. Micuyta ranteg aywayashganyagmi Jesús jamaraycashgan cagman Samaria warmi chargan yacucog. Saymi yacunashpan yacuta Jesús manacorgan say warmita. 9Say wisanga Samaria runacunawan Israel runacuna contra contrami ricanacuyargan. Saymi yacuta manacuptin say warmi nergan Jesusta: “Israel runa caycarga ¿imanirtä yacuta manacamanqui Samaria warmi cashgäta musyaycar?” 10Saymi Jesús nergan: “Tayta Diosninsipa palabranta tantyar y noga pï cashgätapis musyarga gampis yacuta manacamanquimanmi. Manacamaptiquega cawasicog yacutami puestupäshayqui.” 11Saymi say warmi nergan: “Yacoga rurichörämi caycan. Jorgunayquipä imayquipis mana caycaptenga ¿imanöpatä jorgamunquiman cawasicog yacuta puestupämänayquipäga? 12Unay awilunsi Jacobmi cay pözuta uchcusergan. Cay pözupitami yacuta upuyargan uywancunapis, surincunapis y quiquinpis. Paypis cay pözupitarä yacuta jorgamush caycaptenga gam ¿maypitatä say yacuta jorgamunquiman?” 13Sayno niptinmi Jesús nergan: “Cay pözupita yacuta upog cäga yapaypis yacunaycäyangami. 14Noga puestupashgä yacuta upog cagmi isanga imaypis manana yacunäyangapänasu. Paycunaga Tayta Diospa naupanchömi imayyagpis cawayangapä.” 15Sayno niptinmi Jesusta say warmi nergan: “Imaypis mana yacunänäpä ni cay pözumanpis yacucog manana cutiycämunäpä say yacuta puestupaycalämay, taytay.” 16Saymi Jesús nergan: “Ayway runayquita pushamuy.” 17Niptinmi say warmi nergan: “Manami runä cansu, taytay.” Sayno niptinmi Jesús nergan: “Rasun cagtami gam nimashcanqui. Gamga pisga runawannami tashcanqui. Canan taycashgayqui runapis puripänacuyashgayqui runalami caycan.” 19Sayno niptin say warmi nergan: “Diospa profëtan imacher gam caycanqui, taytay. 20Nogacunapa awilöcunaga tagay jircachömi Tayta Diosta adorayag. Gamcunaga, Israel runacuna carmi, ‘Jerusalenchörä Tayta Diosta adorashun’ nicäyanqui.” 21Sayno niptinmi Jesús nergan: “Tagay jircaman mana aywaypa ni Jerusalenmanpis mana aywaypa Tayta Diosta adorayänayquipä cag höra chaycämunnami. 22Tayta Diosta adorarpis Samariapita cayashpayquimi gamcuna shumag musyayanquisu Tayta Diospa wilacuyninta. Tayta Dios cachamushgan salvacog runa Israel runa captinmi nogacuna musyayä paypa wilacuyninta. 23Israel runacuna y mana Israel runacunapis Santu Espíritu munashganno lapan shongunwan Tayta Diosta adorayänanpä cag höra chämushganami. Sayno adoranansitami Tayta Dios munan. 24Tayta Diosninsega Espiritumi caycan. Saymi lapan shongunsiwan maychöpis payta adoranansi.” 25Sayno niptinmi say warmi nergan: “Cristo shamunanpä cashganta musyämi, taytay. Pay shamurnami saycunata tantyasimäshunpä.” 26Saymi Jesús nergan: “Say shamunanpä cäga nogami caycä.” 27Micuyta rantiyämushganpita cutiycurmi discïpuluncuna Jesusta tarergan say warmiwan parlaycagta. Saymi quiquinpura: “¿Imanirtä cay warmiwan Jesús parlaycan?” niyargan. Isanga mayganpis manami tapupäyargansu imata parlayashgantapis. 28Warminami uylunta cachariycushpan marcaman aywar runacunata wilargan: 29“Juc runami pözu cagcho caycan. Paymi nimash imano cashgätapis. Acu aywashun ricayänayquipä. ¿Manasurä pay caycan salvamagninsi Cristo?” nir. 30Sayno niptinmi runacuna aywayargan Jesús caycashgan cagman payta ricayänanpä. 31Sayyagmi discïpuluncuna Jesusta nergan: “Micushunna, taytay.” 32Saymi Jesús nergan: “Nogapa micuynë jucmi caycan.” 33Saymi discïpuluncuna quiquinpura parlar niyargan: “¿Pirä micuyta apapämush micunanpä?” 34Sayno yarpashganta tantyarmi Jesús nergan: “Nogapa micuynëga caycan cachamagnë nimashganta ruraymi. 35¡Tantyacuyay! ¡Diospa wilacuyninta chasquicuyänanpä runacuna listunami caycäyan! Cananpita chuscu quilacho cosëcha listu cananpä cashgannömi tagay shamuycag Samaria runacunapis listuna caycan wilacuynëta chasquicuyänanpä. 36Wilacuynëta chasquicorga gloriacho cushishmi imayyagpis cawayangapä. Ali cosëcha cashganpita murog cagpis cosechag cagpis cushicushgannömi Diospa wilacuyninta punta wilacogcuna y guepa wilacogcunapis cushicuyan wilacushganta chasquicuptin.” 37Nircurnami Jesús nergan: “Diospa wilacuyninta wilacur unay profëtacuna murupacognöpis maynami wilacuyash noga shamunäpä cashganta. Say unay profëtacuna wilacuyashganmanmi gamcunatapis cachaycä wilacuynëta wilacuyänayquipä. Saymi wilacuyashgayquita runacuna wiyar cushicuyaptin: ‘Juc muruptinpis jucnami cosechan’ niyashgannöla caycan.” 39Marcaman cutiycur: “Jesusmi nimash imano cashgätapis” nir say warmi wilacuptinmi asca runacuna criyiyargan Tayta Dios cachamushgan Cristo cashganta. 40Saymi runacuna Jesús cagman chaycärir ruwacuyargan paycunawan quëdananpä. Sayno ruwacuyaptinmi paycuna cagcho Jesús goyargan ishcay junag. 41Paycuna cagcho goyar wilapaptinmi más asca runacuna criyiyargan Tayta Dios cachamushgan Cristo cashganta. 42Saymi say warmita runacuna niyargan: “¡Gam niyämashgayquega rasun cagmi caycan! Cananga quiquëcunanami pay yachasishganta wiyayashcä. Saymi tantyayä runacunata salvananpä Tayta Dios cachamushganta.” 43Saycho ishcay junag goyarcurmi Galilea provinciaman Jesús cutergan. 44Galileaman cutiptinmi marca mayincuna cushicuyargan Jerusalencho milagruta rurashganno paycuna cagchöpis milagruta rurananpä cashganta yarpar. Jerusalencho milagruta rurashganta ricash carpis manami criyiyargansu Tayta Diospa wilacognin cashganta. Marca mayincuna sayno mana criyiyaptinmi Jesús nergan: “Tayta Diosninsipa profëtantaga marca mayincuna manami chasquicuyansu.” 46Saypitana Jesús cutergan Galilea provinciacho caycag Caná marcaman. Saychömi yacuta vïnuman naupata ticrasergan. Canácho cashganta musyaycurmi Capernaum marcapita juc autoridä sayman aywargan. Chaycurmi Jesusta ruwacorgan wayinman aywaycur ansa caycag surinta aliyäsinanpä. 48Saymi Jesús nergan: “¿Imanirtä gamcuna milagrutarä ricayta munaycäyanqui Tayta Dios cachamashganta criyiyänayquipä?” 49Sayno niptinpis say runa nergan: “Imano captinpis surëta aliyäsinayquipä wayëman jucla aywayculäshun, taytay. Mana aywaptiquega surë wanongacher.” 50Sayno niptin Jesús nergan: “Suriqui aliyashganami caycan. Cananga cushishgana wayiquipa cuticuy.” Sayno niptinmi Jesús nishganta criyir wayinpa cuticorgan. 51Wayinman chaycaptinnashi ashmaynincuna taripaycur niyargan: “¡Suriqui aliyashganami caycan, taytay!” 52Sayno niyaptin ashmaynincunata taporgan imay höra aliyashgantapis. Sayno tapuptinmi ashmaynincuna wilayargan ganyan pulan junagna surin aliyashganta. 53Sayno wilayaptinmi say runa yarpargan Jesús say höra: “Suriqui aliyashganami caycan” nishganta. Saypitanami say runa wayincho cagcunawan criyiyargan Jesusga Tayta Dios cachamushgan Cristo cashganta. 54Say wamrata aliyäsishganwanga ishcay cutinami milagruta Jesús rurargan Galilea provinciacho.


text: 1Uyarichej kay nisqayta, Samaria orqospi tiyakoj warmis: Qankunaqa Basanmanta wira wakas jina kankichej. Qankuna ñak'arichinkichej wajchasta, pisichikojkunata waqachinkichej. Qosasniykichejtataj kamachinkichej: Apamuychej vinota ujyanaykupaj, nispa. 2Señor Tata Diosqa juran santo kayninrayku: Qhawaychej, jamonqa uj p'unchay, chay p'unchaypitaj presos apasqa kankichej, ganchoswan jap'ichisqas, wawasniykichejpis anzueloswan t'islusqas kanqanku. 3Perqa q'asasninta sinrulla ujmanta uj wasaykunkichej, wijch'usqataj kankichej Hermón orqoman, nispa nin Tata Diosqa. 4Riychej Betelman, Gilgalman ima, chaypitaj juchallikuychej; astawan astawan contraypi oqharikuychej. Tutamanta apamuychej uywa wañuchisqa jaywanasta, sapa chunkamanta ujta rantisqaykichejtataj apaychej sapa kinsa p'unchaymanta. 5Mana levadurayoj t'antasta q'olachiychej agradecekuna ofrendata jina; ni pej nisqallan jaywanasta apamunankuta niychej. Chayta ruwaspa, qankunaqa kusikunkichej, icharí? nispa nin Tata Diosqa. 6Noqa yarqhayta apachimorqaykichej tukuy llajtasniykichejman; Noqa mikhunamanta pisicherqaykichej, tukuy llajtasniykichejpi. Chaywampis qankunaqa mana Noqaman kutirikamuwankichejchu, nispa nin Tata Diosqa. 7Paratapis manallataj parachimporqaykichejchu, kinsa killa junt'ata manaraj cosecha kashajtin. Uj llajtaman parachimorqani, uj llajtamantaj mana; wakin chajraspaj paracherqani, wakintaj ch'akiporqanku paramanta jina. 8Runasqa llajtamanta llajta rerqanku yakuta mask'aspa, manataj tarerqankuchu ch'akiyninkuta thasnunankupaj jina. Chaywampis qankunaqa mana Noqaman kutirikamuwarqankichejchu, nispa nin Tata Diosqa. 9Ch'aki wayrawan castigarqaykichej, chajrasniykichejtapis sikaswan tukuykucherqani. Huertasniykichejta ch'akicherqani, jinallataj uva sach'asniykichejtapis. Langostaswan mikhuracherqani higo sach'asniykichejta, olivo sach'asniykichejta ima. Qankunatajrí mana Noqaman kutirikamuwarqankichejchu, nispa nin Tata Diosqa. 10Wañuchej onqoyta apachimorqaykichej, imaynatachus Egiptoman apachimorqani, jinata. Saqerqani wayna runasniykichej wañuchinaku maqanakupi wañuchisqa kanankuta, saqellarqanitaj enemigosniykichej caballosniykichejta apakapunankuta. Muskhicherqaykichej wañusqaspa asnasqankuta jarasniykichejpi. Chaywampis qankunaqa manapuni kutirikamuwarqankichejchu, nispa nin Tata Diosqa. 11Sonqo nanayta phiriykorqaykichej, imaynatachus Sodomata, Gomorratawan ruwarqani, ajinata. Ninamanta orqhosqa brasas jina karqankichej. Qankunatajrí mana kutirikamuwarqankichejchu, nispa nin Tata Diosqa. 12Chayrayku Israel, qantapis kikillantataj ruwasqayki; ajinata ruwanasuy kajtintaj, wakichikuy Diosniykiwan tinkukoj jamunaykipaj. 13Tata Diosmin ruwarqa orqostaqa, jinallataj wayratapis; runamantaj imatachus yuyasqanta rejsicherqa. Payqa k'anchay kajta laqhaman tukuchin, kay pachaj aswan patasnejtataj purin; Tukuy Atiyniyoj Señor Tata Dios, chaymin sutenqa.


text: 1¿Atu ña cuñí ca Nyoo chi ñu Israel? Ñima cha ña cuñí ca ra chi ñu, vatyi suri ra Israel cuví tucu yuhu. Vatyi tata ra Abraham ta tata ra Benjamín cuví. 2Nyata cha naha cachi̱ Nyoo chi ñu Israel tacuhva cuvi ñu ñáyɨvɨ chi ra. Ta vityin ñima cha sacuachiyó ndɨhɨ ra chi ñu, vatyi chitó ndo cha catyí nu tutu Nyoo nu chicán tahvi ra Elías, profeta Nyoo, ta catyí ra tyi ña vaha sacuví ñu Israel, ta catyí ra tyehe caa: 3“Sutu Mañi yuhu, chahñi̱ ñu chi ra cuví profeta maun, ta satanɨ̱ ñu arta vehe ñuhu maun. Noo tuhun ri ca mai ndoo, ta cuñí ñu cahñi ndɨhɨ ñu chii”, catyí ra. 4Soco nacaha̱n Nyoo ta catyí ra chi ra Elías: “Ñima maa ri maun ndoo. Ucha ca mil ñáyɨvɨ naquehe̱n vahi cha ña chicuɨñɨ̱ chɨtɨ ñu nuu xitohyo nyoo Baal”, catyí Nyoo chi ra. 5Ta suri tyicuan caa vityin, ndoo suhva ñu sacahnú chi Nyoo. Ican ñu nacachi̱ Nyoo chii tyi cusaha ra tucahnu iñi chi ñu. 6Vatyi cha cuenda cha vaha ñáyɨvɨ cuví Nyoo ta sahá ra tɨcahnu iñi chi yo. Tyehe ta chihin cha vaha ñáyɨvɨ cuví maa yo ta sahá Nyoo tucahnu iñi chi yo, cuñí chi catyi tyi ñima ca chihin cha vaha maa ra ta sacacú ra chi yo. 7Ta ¿yoso caa? Ñu Israel nanducu̱ xaan ñu cuhva cuvaha ñu nuu Nyoo soco ña ñihi̱ ñu cuhva. Soco ñu cha nacachi̱ maa Nyoo chii, ñihi̱ ñu cuan cuhva. Ta inga ñu Israel cuan ndundava̱ xaan añima ñu. 8Tari catyí nu tutu Nyoo tyehe caa: “Nyoo chaha̱ ra noo cuhva chi ñu cha ma cutuñi iñi ñu. Ta chaha̱ ra chɨtɨ nuu cha ña cutuñí iñi ñu cha nyehe ñu. Ta chaha̱ ra soho ñu soco ña cutuñí iñi ñu cha chiñi̱ ñu, ta nyacua nya vityin ta tyicuan caa ñu.” 9Ta suri catyi̱ tucu ra David tyehe caa: Sɨɨ xaan cuñí ñu chihin vico cha iyó ñu, soco yucuan cuví trampa cha sanacava̱ chi ñu. Ta cha cuenda cuan ta cutachi tuñi Nyoo chi ñu. 10Ta tari cha cunducuaa ñu vatyi ma ndichin ca nyehe ñu cha ndicha. Ta tyicuan ri cucoso cha vee chata ñu, catyí ra David tuhun ñu Israel cha ña chinó iñi chi Nyoo. 11Ta vityin ndaca tuhin ihya: ¿Atu cha cuenda cha ña quichaha̱ ñu Israel cuan nu cahán Nyoo, ta ndoó ri maa ñu cha ma cacu ca añima ñu? Ñima. Vatyi cha cuenda cha ña quichaha̱ ñu chi ra cha saquichi̱ Nyoo, yucuan chaha sacacu̱ Nyoo chi inga ñu cha ñima ñu Israel cuví. Ta tyicuan caa ta cuquiñi cuñí ñu Israel vatyi nachino iñi inga ñáyɨvɨ. Ta cha tyicuan caa ta cuquichi cuvi tucu iñi ñu cha cacu añima ñu. 12Tatu cha cuenda cha ña quichaha̱ ñáyɨvɨ Israel cuhva cha chaha̱ Nyoo chi ñu, cuví chi cha vaha cha cuenda tandɨhɨ ca ñáyɨvɨ, vatyi chahá chi cuhva, ta cuaha xaan ñu nachino iñi ñu chi ra Cristo, nyaca cuví quɨvɨ cundɨhvɨ tucu ñu Israel cuenda Nyoo inga chaha. Yucuan quɨvɨ, vaha xaan ta tyaquɨ xaan cucuvi. 13Ta iyó suhva cha cuñí catyi chi nyoho cha ñima ñu Israel cuví ndo, vatyi ra Jesús tyatyiño̱ ra chii cha cuhin nu iyó ñáyɨvɨ cha ñima ñu Israel cuví. Ta chité vatyi nɨñɨ xaan cuví tyiño cha chaha̱ maa Nyoo chii. 14Ta cuñí tiqui vatyi cunyehe ñáyɨvɨ Israel ñu ñui cuhva chinó iñi ndo chi Nyoo, ta cuquichi cuvi iñi tucu suhva maa ñu sacuvi ñu tyicuan caa. Ta tyicuan caa ta cacu añima ñu. 15Vatyi cha cuenda cha ña natɨɨ̱n cuenda Nyoo chi ñu Israel cuví cuvaha inga ñáyɨvɨ nuu ra. Vaha xaan cha tyicuan caa ta nyaca cuvi quɨvɨ cunatɨɨn cuenda tucu ra inga chaha chi ñu Israel, cucuvi tari cha cunandoto ñu nu chihi̱ ñu. 16Tatu vaha noo pan cha savaha̱ yo cha xihna ri chihin yuchan pan cuan, vaha tandɨhɨ ca yuchan cuan. Ta tatu vaha yoho noo yutun, tandɨhɨ ca soco tun, ta vaha. Ta tyicuan caa tucu ñu Israel, cuñí Nyoo chi ñu cha cuenda cha vaha ra cha vachi ñu tata. 17Ta ñu Israel cuvi̱ ñu tari noo soco noo tu olivo vaha cha cumí Nyoo. Ta chahnya̱ Nyoo chi suhva ñu vatyi ña chino̱ iñi ñu chi ra. Ta chaha tu olivo cuan natyaa̱ tahan ra soco noo tu olivo cuhu. Ta maa ndo cuví tari tu olivo cuhu cuan. Ta tari cha natyaa̱ tahan ra chi ndo chaha tu olivo cha xihna ri cuan. Ta tyicuan caa ndu̱ ɨɨn ri ndo chihin tu olivo Nyoo ta naquehén ndo tandɨhɨ cha vaha cha iyó chi ra. 18Soco ma saha ndo tyi vaha ca ndo ican saha inga ñu cha cuví soco tu olivo cha chahnya̱ Nyoo. Vatyi tatu cuñí maa ndo tyi vaha ca ndo, cuñí chi nɨcohon iñi ndo vatyi ñima maa ndo nyisó ndo chi yoho yutun cuan, soco maa yoho yutun cuan nyisó chi ndo. 19O catyí ndo: “Ican, soco chahnya̱ Nyoo soco yutun cuan tacuhva nicunyaa maa ndi chaha tun.” 20Vaha. Soco chahnya̱ Nyoo soco cuan cha cuenda tyi ña chino̱ iñi ñu chi ra. Ta nyoho nicunyaa ndo yucuan, soco cha cuenda cha chinó ri iñi ndo chi ra. Yucuan chaha ma sacahnu ndo chi ndo, soco sa̱ha ndo cuenda chi ndo. 21Vatyi tatu ña saha̱ Nyoo tɨcahnu iñi chi ñu cha cuví soco vaha cuan, ni chi nyoho ta ma saha ra tɨcahnu iñi tatu ña chinó vaha iñi ndo chi ra. 22Nye̱he yoso cha vaha Nyoo, soco tyicuan tucu xaan ra chihin ñu cha ña natɨɨ́n cuenda tumañi iñi chahá ra. Soco chihin nyoho, vaha xaan ñáyɨvɨ cuví ra. Soco cuñí chi cha naquehén vaha ndo tumañi iñi cha chahá ra vatyi tatu ña naquehén vaha ndo, cucahnya tucu ra chi nyoho. 23Soco tatu nachino tucu iñi ñu Israel inga chaha, cu nɨcunyaa tucu ñu nu coyo̱ ñu. Vatyi Nyoo iyó tunyee iñi chi ra cha natyatahan tucu ra chi ñu cuan inga chaha. 24Vatyi tatu nyoho cha ñima ñu Israel cuví ndo, ta quehe̱n Nyoo chi ndo cha cuví ndo tari soco noo yutun olivo cuhu, ta natyaa̱ tahan ra chi ndo chihin tu olivo vaha cha cumí ra, ¡ta nyaca cuví ñu Israel cha cuví ñu soco tu olivo vaha! ¡Cunatyaa tahan chaa ra chi ñu inga chaha chaha tu olivo nu coyo̱ ñu! 25Vatyi yañi, cuñí cha coto ndo noo tuhun xehe cha sacuví Nyoo, tacuhva vatyi ma caca xiñi ndo vatyi chitó xaan ndo. Vatyi ñu Israel ndundava̱ añima ñu suhva quɨvɨ, nyacua nya cha cuví nachino iñi inga ñáyɨvɨ chi Nyoo. 26Ta cha yaha̱ quɨhvɨ inga ñu cuenda Nyoo, tyicuan ta tandɨhɨ ñu Israel cucacu añima ñu, vatyi nu tutu Nyoo catyí chi tyehe caa: Ra cha cusacacu chi ñáyɨvɨ, ityi Sión cuquichi ra. Ta cusacanyaha ra cuatyi cha iyó chi ñáyɨvɨ chi ra Jacob. 27Ta ihya cuví tuhun cha cunatyihi tahin chihin ñu, quɨvɨ na sacuachiye cuatyi ñu, catyí Nyoo nu tutu ra. 28Cuxaán xaan ñu Israel chihin Nyoo cha cuenda tuhun vaha ra Cristo cha cacu añima yo. Ta tyicuan ta cuví chino iñi maa ndo. Soco Nyoo tacuhva cuñí ri maa ra chi ñu Israel tata ra Abraham, ta ra Isaac, ta ra Jacob vatyi cachino̱ iñi ra chi ra quɨvɨ cachiyo̱ ra, ta yucuan chaha cachi̱ ra chi ra. 29Vatyi noo cha cha yaha̱ chaha Nyoo ña natinyaá ra. Ni ña ndu uvi iñi ra cha yaha nacana ra chi yo. 30Nyoho, ta ityi chata ca, nacahnu̱ ndo nu cahán Nyoo. Soco vityin, Nyoo cundahvi cuñí ra nyehé ra chi ndo cha cuenda vatyi ñu Israel nacahnú ñu nu cahán ra. 31Nacahnú ñu nu cahán Nyoo vityin tari nacahnu̱ maa ndo quɨvɨ cuan. Ta tari cundahví cuñí Nyoo nyehé ra chi ndo vityin, tyicuan caa tucu cucundahvi cuñi ra nyehe ra chi ñu Israel ñandɨhɨ. 32Vatyi Nyoo chaha̱ ra ityi chi tandɨhɨ ñáyɨvɨ cha nacahnú ñu nu cahán ra, tacuhva vatyi cundahvi cuñi ra nyehé ra ɨnuu ri chi tandɨhɨ yo. 33¡Ñana cha cahnu cuví cha tyayɨɨ Nyoo! ¡Ñana cha vaha cha chitó xaan ra, ta cha chiñi tuñi ra! Ma cuvi nacatyi yo cuhva chicá iñi ra, ni ma chaa yo cutuñi iñi yo cuhva sacuví ra. 34Vatyi ¿yóó cha cutuñi̱ iñi cuhva chicá xiñi Sutu Mañi yo? ¿O yóó cha sañahá chi ra? Yori. 35Vatyi yori cha cuví cuhva xihna ca noo cha vaha chi Nyoo ta cha cuenda cuan ta quɨhɨ iñi ñu vatyi na cuhva tucu Nyoo chi ñu. 36Vatyi tandɨhɨ maa cha iyó, maa Nyoo savaha̱, ta chino̱ chi ta iyó chi cha cuenda ra. ¡Cahnu xaan ca cuví Nyoo tyicuan ri maa! Ta na cuvi chi tyicuan caa.


text: 1Tyicuan caa tucu nyoho, ñu iyó yɨɨ. Qui̱chaha ndo chi yɨɨ ndo. Vatyi tatu ña quichahá ra tuhun Nyoo soco cunachino iñi ra cha cuenda cha nyehé ra cuhva iyó ndo. Ta ña chiñuhú ri cha cuvi yuhu xaan ndo chihin ra. 2Vatyi nyehé ra tyi cachi iyó ndo ta sahá ndo ñáyɨvɨ chi ra. 3Ta ma caca iñi ndo tuhun cha sandutyaquɨ ndo chi ndo cuhva nyehé ndo, cuví ri chihin cha iyo xaan sanduvií ndo xiñi ndo, o cuví ri cha sandutyaquɨ ndo chi ndo chihin cha tyaa ndo xuhun cuaan chi ndo, o cuvi ri cha cuihno ndo sahma vaha xaan. Ma nducu ndo tandɨhɨ cuan. 4Soco ndu̱cu ndo cuhva ndutyaquɨ ndo chihin cuhva vaha iyó ndo. Vatyi cha vita iñi yo ta cha taxi ri iyó yo, yucuan cuví cha quitá chichi añima yo. Ta yucuan ña tuhvá cuan tɨvɨ. Vatyi ñahri nonga cha tyaquɨ ca nuu Nyoo tari cuan. 5Vatyi tyicuan caa cuhva chiyo̱ ñusɨhɨ cha yɨhɨ́ iñi chi Nyoo ta cha naha. Tyicuan caa sandutyaquɨ̱ ñu chi ñu, ta quichaha̱ ñu chi yɨɨ ñu. 6Tari cu Sara, quichaha̱ ña chi ra Abraham yɨɨ ña. Ta catyí ña: “Tata”, chi ra. Ta nyoho tari sehe ña cuví chi ndo tatu sacuví ndo cha vaha tari maa ña. Ta ñahri cha yuhví ndo. 7Ta tyicuan caa tucu nyoho ra iyó ñasɨhɨ. Cu̱tuñi iñi ndo cuhva coo ndo chihin ñasɨhɨ ndo. Ta sa̱ha ndo ñáyɨvɨ chi ña, ñima vatyi yɨca ca ña cha nuu nyoho. Soco vatyi ɨɨn ri naquehe̱n ndo tumañi iñi cha chahá Nyoo chi ndo. Ta yucuan cuví ñayɨvɨ̱ iyó ndo. Vaha co̱o ndo tyehe caa, tacuhva vatyi tɨɨn cuenda Nyoo tuhun chicán tahvi ndo chi ra. 8Nu ndɨhɨ tuhun, cuñí chi cha ɨɨn ri cuhva caca xiñi tandɨhɨ ndo. Ta cu̱ndahvi cuñi ndo nyehe ndo chi tahan ndo. Cu̱ñi ndo chi tahan ndo cuenda Nyoo tari cha yañi ndo cuví. Vita ca̱han ndo chihin ñu. Ta ma cahnu saha ndo chi ndo. Vaha ñáyɨvɨ cu̱vi ndo. 9Ma sacuvi ndo cha ña vaha chihin ñu sacuví cha ña vaha chihin ndo. Ni ma cahan ndo chi ñu tatu cahán ñu chi ndo. Soco cha vaha sa̱cuvi ndo chihin ñu. Vatyi Nyoo nacana̱ ra chi ndo vatyi cunaquehen ndo cha vaha cha iyó chi ra. 10Vatyi catyí tuhun Nyoo tyehe caa: Ñu cha cuñí coo noo ñayɨvɨ̱ chihin tusɨɨ iñi, cuñí chi saha ñu cuenda cuhva cahán ñu. Ta ma cahan ñu cha ña vaha, ta ni ma cahan ñu cuendu. 11Ta cuñí chi cha sandoo ñu cha ña vaha ta sacuvi ñu cha vaha. Na̱nducu ñu cuhva coo taxi ri ñu. Ta ma saña ñu. 12Vatyi Sutu Mañi yo sahá cuenda ra chi ñu vaha. Ta tyasohó ra nu chicán tahvi ñu chi ra. Soco ñu sacuví cha ña vaha, xaan cuñí ra nyehé ra chi ñu. 13¿Yóó cha cuví sacuvi cha ña vaha chihin ndo tatu nyoho tyicuan ri nducú ndo cuhva sacuvi ndo cha vaha? 14Soco vasɨ nyehé ndo tɨndoho cha cuenda cha sacuví ndo cha vaha, soco cucusɨɨ cuñi ndo. Ta ni ma nayuhvi ndo tatu tyanaha ñáyɨvɨ chi ndo. 15Soco chichi añima ndo sa̱cahnu ndo chi ra Cristo ta cuhva ndo na cunyaca ñaha ra chi ndo. Tyicuan ri ca̱ca iñi ndo tuhun Nyoo tacuhva vatyi tatu ndaca tuhun noo ñu chi ndo ñáá tuhun chinó iñi ndo chi ra, soco cuvi nacuhva ndo cuenda chi ñu chihin cha ña cahnu saha ndo chi ndo ta chihin cha ndicha sahá ndo ñáyɨvɨ chi ra. 16Cachi co̱o ndo tacuhva cha ma yuhvi añima ndo nuu Nyoo, vatyi tatu cahán ña vaha ñáyɨvɨ sɨquɨ ndo cha cuenda cuhva vaha iyó ndo chihin tuhun ra Cristo, soco suri maa ñu cucahan nuu ñu cha cuenda tuhun caha̱n ñu sɨquɨ ndo. 17Tatu maa Nyoo cuñí ra cha nyehe yo tɨndoho, vaha ca cha nyehé yo cha cuenda cha sacuví yo cha vaha ta ñima ca cha cuenda cha sacuví yo cha ña vaha. 18Vatyi suri ra Cristo nyehe̱ ra tɨndoho ta chihi̱ ra ɨɨn chaha cuiri cha cuenda cuatyi yo. Ra vaha cuví ra ta chihi̱ ra cha cuenda yo ñu iyó cuatyi. Vatyi tyicuan caa nuña̱ ra ityi nachaa yo ityi nuu Nyoo. Chihi̱ coño ñuhu ra, soco nandoto̱ tucu ra chihin Tatyi Ii ra. 19Tyicuan ta chihin Tatyi Ii ra chaha̱n ra chicahan ra chihin añima cha ñohó vehe caa. 20Ta ican ñu cuan cuví ñu ña quichaha̱ chi Nyoo quɨvɨ chiyo̱ ra Noé ta tyembu chahnu. Ta nyatú Nyoo chi ñu nandu uvi iñi ñu cuatyi ñu cha nɨ ri ca cha cuahan chino barcu cha savaha̱ ra Noé. Soco ña cuaha ñu cacu̱ quɨvɨ sahvi̱ ndutya ñuhu ñayɨvɨ̱. Uña tahan ri ñu cacu̱ chihin ndutya vatyi nandaa̱ barcu nu ñohó ñu nu ndutya cuan. 21Ta tyicuan caa tucu maa yo tari quɨvɨ cacu̱ yo chihin ndutya nu condutya̱ yo. Cacu̱ yo soco ñima cha cuenda cha nacatya̱ yo coño ñuhu mecu yo. Soco cha cuenda cha chicán tahvi yo chi Nyoo na sanduvii ra añima yo ta sacacu ra chi yo cha cuenda cha nandoto̱ ra Cristo. 22Ta nandaa xica ra andɨvɨ, ta nyaá ra chiyo vaha Nyoo. Nyacá ñaha ra chi ángel ta tandɨhɨ cha nyacá ñaha chi ñáyɨvɨ.


text: 1Sutiykirayku salvaway, Diosníy, atiyniykiwantaj justiciata ruwaway. 2Uyariway, Diosníy, mañakususqayta. Parlasusqaytapis uyariway ari. 3Mana rejsisqay runas contraypi rikhurinku; wapu wapu jatunchakojkuna runas wañuchiwayta munanku. Paykunaqa mana jayk'ajpis Qan Diosmanta yuyarikunkuchu. 4Noqatatajrí Diosniy yanapawan. Señorqa kawsayniyta waqaychallampuni. 5Payqa enemigosniypa sajra kayninkuta paykunallamantaj kutichenqa. Paykunata chinkachiy, mana qonqakoj kasqaykirayku. 6Noqaqa sonqoypa munasqanrayku uywa wañuchisqa q'olachinata jaywasqayki, sutiykitataj yupaychasaj k'acha kasqaykirayku, Tata Dios. 7Tukuy llakiyniymanta librawanki. Enemigosniytataj atipasqata rikuni.


text: 1Juc junaj mallway intina Pedruwan Juan Tayta Diosninchipa wasinman aywaycaran Tayta Diosninchita mañacuj. Chay üra Israel runacuna Tayta Diosninchita mañacärij. 2Cumllu runapis Tayta Diosninchipa wasinçhu Cuyayllapaj nishan puncunçhu mañapacuycaran. Payga yuriyninpita-pacha cumllu caran. Chaymi waran-waran yawar-masincuna apaj mañapacunanpaj. 3Tayta Diosninchipa wasinman Pedruwan Juan çhayaptin, jillayta mañacuriran. 4Mañacuriptin cumllu runata ricapärir, Pedro niran: ¿Ricäramanquimanchu? 5Chay runa: ¿Aycataraj jillayta jumanga? nishpan ricaraycaran. 6Pedruna niran: Jillayta mana charächu. Ichanga Nazaret marca Washäcuj Jesúsman yupachicü. Paypa maquinçhu cawä. Paymi yanapäshunqui. Jatariy. Puripacuyna. 7Chaynuy nir dirïcha-caj maquinpita jatarcachiran. Jatarcachiptin, llapan muguncunapis allchacäcuran. 8Içhishpan puriranna. Wancacaçhar Tayta Diosninchita alliman çhurar, wasinmanpis yaycuran Pedruwan, Juanwan. 9Tayta Diosninchita alliman çhurar purishanta llapan runacuna ricaran. 10Chaypis tantiyacuyta mana atipar, quiquin-pura tapunacuycaran: ¿Tagay runa manachu Cuyayllapaj nishan puncuçhu mañapacuj? ¿Imanuyparaj puriycanna? nir. 11Allchacaj cumllu runa Pedrutawan Juanta mana caçhariranchu. Chaymi runacuna mancharir ricäcunanpaj juclla shuntacaran Salomón nishan puncuman. 12Runacunata ricar, Pedro niran: Israel-masïcuna, ¿imanirtaj mancharish ricaparcaycämanqui? Alli cayninwançhi, munayniyuj cayninwançhi allchacächisha nir yarpaptiquisi, mana nuwacunachu allchacächishcä. 13- 14 Manchäga Jesúsman yupachicuptin, Tayta Diosninchi allchacächisha. Unaypita-pacha auquillunchicuna Tayta Diosninchita manchapacuj. Auquillunchi Abrahampis, Isaacpis, Jacobpis manchapacuran. Tayta Diosninchi mandu-rurajnin Jesústa alliman çhurasha. Chaypis jamcuna mandaj Pilato: Jesústa caçhariycushaj niptin, mana munashcanquichu. Manchäga Tayta Diosninchipa shungun munashanta ruraptinsi, allillata ruraptinsi wasguipashcanqui. Wañuchicuj runata caçhariycachir Tayta Diosninchi caçhamushan Washäcujta wañuchishcanqui. 15Quiquin cawachimajninchita wañuchishcanqui. Wañuchish captiquipis, Tayta Diosninchi cawarachisha. Cawarachishanta ñawïwan ricashcä. 16Jesúsman yupachicur, cay cumllu runapis allchacasha. Ricay ñawiquiçhu içhiraycan. Cumllu runawan ricsinacunqui. Jesúsman yupachicur llapan ricapaycaptin, allchacasha. 17Israel-masicuna, upa cayniquiwan Jesústa wañuchishcanqui. Mayur runacunapis upa cayninwan llapanta camacächisha. 18Chaynuypa unay willacujnincunawan Tayta Diosninchi musyachicushan çharcucasha. Paycuna niran: Washäcuj wañungaraj. 19Cananga Tayta Diosninchita wiyacäriy. Jucha aparicushayquipita wanacäriy. Wanacuptiqui, Tayta Diosninchi juchayquita jungaycur, mana yarparanganachu. 20Maquinçhu cawaptiqui, shunguyquitapis shacyächinga. Unaypita-pacha aunishan-jina Washäcuj Jesústapis yapay caçhamunga. 21Cananga janaj pachallaçhüraj Washäcuj Jesús caycan Tayta Diosninchi llapanta camacächishancaman. Chaynuy cananpaj unay acracushan willacujnincunawan musyachicush caran. 22Moiséspis auquillunchicunata willapash caran: Jamcunapita nuwata-jina juc willacujninta Tayta Diosninchi acracusha. Paypa shiminta wiyacunqui. 23Mana wiyacujcunatam ichanga marcanpita illarachinga nir. 24Canan wichanpaj Tayta Diosninchipa unay willacujnin Samuel cashanpita-pacha llapan willacujcuna musyachicuran. 25Nuwanchi-raycur unay willacujnincunawan Tayta Diosninchi shiminta musyachicuran. Nuwanchi-raycur auquillunchicunawan parlanacuran. Auquillunchi Abrahamta niran: Willcayquicunapita jucta acracushaj. Payga llapan runata sumaj yanapanga alli cawananpaj. 26Chaymi acracushan Jesústa cawarircachimur, nuwacunamanraj caçhamusha. Juchaçhu cawashanchipita wanacunanchipaj sumaj yanapämäshun.


text: 1Ñawpaq contratoman hina Diosta adoranapaqqa karqam kamachikuykuna, karqataqmi payman asuykuna karpapas. 2Chay karpapim iskay cuarto karqa. Punku lawpi kaqmi Chuya Cuartowan sutichasqa karqa, chay cuartopim karqa candelerowan Diospa tantan churana mesa. 3Iskay kaq telapa qepa lawninpiñataqmi karqa Chuyay-chuyay Cuarto. 4Chaypim karqa incienso kañana qorimanta altar, chaypitaqmi karqa qoriwan qarachasqa contrato baulpas. Baulpa ukunpiñataqmi karqa Diospa apachimusqan mikuyniyoq qori manka, Aaronpa iklliruq tawnan chaynataq chunkantin kamachikuy qellqasqa iskay tabla rumikunapas. 5Baulpa hawanpiñataqmi karqa kancharichkaq querubin angelkunapa iskay imagenninkuna. Kay querubinkunaqa llantuchkarqaku huchakuna pampachana tapatam. Kaykunapa sapakama yachachikuyninmantaqa manaraqmi kunanqa rimachwanchu. 6Diospa karpanpi tukuy ima chayna allichasqa kaptinmi hawa kaq cuartoman sacerdotekuna chaylla-chaylla yaykuqku oficionkuta ruranankupaq. 7Uku law cuartomanñataqmi watapi chulla kutillata yawarta apaykuspan sacerdotekunapa jefen yaykuq, payqa yaykuq huchankunamantawan runakunapa mana yachaywan huchallikusqanmanta Diosman presentananpaqmi. 8Chayna kasqanraykum Chuya Espiritupa yachachisqanpi hinapas Chuyay-chuyay sutiyoq cuartomanqa manaraq punku kichasqachu karqa, chaynaqa karqa chay Chuya Cuarto hinallaraq kasqanraykum. 9Kaykunaqa kunan tiempokunapaq ejemplom. Huchankurayku ofrendakunawan wañuchisqanku animalkunaqa chay qoqkunapa sonqontaqa manam chuyanchayta atiqchu. 10Chaykunaqa runakunapa kamachikuyllan kaspanmi yachachikuq mikuna kaqkunallamanta, upyana kaqkunallamanta hinaspa tukuy imakuna yakuwan mayllanallamanta, chaykunataqa kasukunanku karqa Dios cambiarunankamallam. 11Sacerdotekunapa jefen Cristom ichaqa hamurunña, payqariki allin kaqkunapa sacerdoten kaspanmi yaykurun aswan hatun allin karpaman, chay karpaqa manam runakunapa rurasqanchu nitaqmi kay pachapi kaqkunamanta rurasqachu. 12Cristom Chuyay-chuyay sutiyoq cuartoman chulla kutillata yaykurqa, payqa yaykurqa manam chivatokunapa nitaq malta torokunapa yawarninta ofrecenanpaqchu aswanqa kikinpa yawarnillanwanmi. Chaynata ruraspanmi salvacionta wiñaypaq rantipuwarqanchik. 13Chivatokunapa yawarninpas, torokunapa yawarninpas chaynataq kañasqa vaquillapa uchpanpas huchallikuqkunapa hawanman challasqa kaspanmi paykunapa hawallantapas chuyanchaspan Diospaq sapaqchaq. 14Chaynaqa maynataraqmi Cristopa yawarninqa sonqonchikta mayllaykunman wañusqa hina kaspanchik rurasqanchikmanta chaynapi kawsaq Diostaña servinanchikpaq. Cristom wiñay kawsaq Espiritupa yanapakuyninwan Diosman ofrecekurqa pasaypaq mana huchayoq. 15Chayraykutaqmi Cristoqa rikurirun mosoq contratopa otaq mosoq testamentopa garantizaqninña chaynapi Diospa qayasqankunaqa wiñaypaq herencia prometesqankunata chaskinankupaq. Payqa wañurqa ñawpaq testamentopiraq kaqkunata huchanmanta librananpaqmi. 16Testamento kaptinqa ruraqninpa wañunantaraqmi suyana paypa nisqanman hina ruranapaq. 17Testamento rurakuq kawsakuchkaptinqa manaraqmi imapas rurasqaqa kanmanchu ichaqa wañuruptinñam. 18Punta contratopas yawarwanmi qallarirqa. 19Chayraykum Moisespas Diospa llapallan kamachisqankunata llapa runakunaman willaruspan vaquillapa yawarninta yakuwan chaqruykurqa, puka millwatawan hisopo plantata chaypi nuyuykachispanmi librotawan runakunata chaywan challarqa: 20—Kaymi ñoqanchikwan Diospa contrato rurasqan yawar —nispa. 21Chay yawarwantaqmi challarqa karpatawan, chaypi llapa serviciokunatapas. 22Leyman hinaqa yaqa llapallanmi yawarwan chuyanchasqa karqa. Yawar mana challasqa kaptinqa huchaqa manam pampachasqachu kanman. 23Hanaq pachapi kaqkunamanmi kay pachapi kaqkuna rikchakun. Kay pachapi kaqkunaqa animalpa yawarninwanmi chuyanchasqa kanan karqa. Hanaq pachapi kaqkunam ichaqa aswan allin ofrendawanraq chuyanchasqa kanan karqa. 24Manam runakunapa rurasqan santuariomanchu Cristoqa yaykurqa. Moisespa rurasqan chay sitioqa hanaq pachapi cheqap santuarioman rikchakuqllam karqa. Cristoqariki hanaq pachamanpunim yaykurun, chaypim Diospa qayllanpi kachkan favorninchikpi rimananpaq. 25Cristoqa manam yapa-yapamantaqa wañunmanchu sacerdotekunapa jefen Chuyay-chuyay sutiyoq cuartoman animalkunapa yawarninta aparikuspan sapa wata yaykuchkaq hinaqa. 26Chayna kanan kaptinqa kay pacha unanchasqa kasqanmantachiki payqa achka kutita ñakarinman karqa. Kunanqa tiempokuna cumplikuruptinmi rikuriramuspa huchakunata chinkachinanpaq chulla kutillata wañurun. 27Diospa citasqanman hinam runakunaqa chulla kutillata wañunqaku hinaspam juzgasqa kanqaku. 28Cristopas chulla kutillatam achkaqpa huchankunata apaspan wañurqa. Yapatawan kay pachaman kutimuspanqa manam hucha pampachaqñachu hamunqa ichaqa suyaqninkunata salvananpaqñam.


text: 1Mana laqhayayllapunichu kanqa, pichus kunan llakiypi kashan chaypajqa, imaynatachus Zabulón suyuman, chantá Neftalí suyuman llakiy chayarqa, ajinata. Aswan qhepamanrí k'anchay rikhurenqa jatun qochaman rej ñannejpi, Jordán Mayu chimpapi, mana judío kajkunaj Galilea jallp'ankupi. 2Laqhapi purej runasqa rikunku jatun k'anchayta, wañuypa laqhayaynimpi tiyakoj runasmantaj k'anchaykamun. 3Qanqa kay nacionmanta runasta miraykuchinki, kusiywantaj junt'achinki. Ñawpaqeykipi tukuy kusikonqanku, cosechapi runas kusikunku, ajinata; maytapuni kusikonqanku, imaynatachus wañuchinaku maqanakupi qhechusqanku qhapaj imasta rak'inakuspa runas kusikunku, ajinata. 4Qanqa paykunata phaskaranki yugonkumanta, lijrasninkupi k'aspismanta, sinch'i llakiypi jarap'asqa kasqankumanta ima. Chayta Qanqa urmachinki, imaynatachus Madianta urmacherqanki, ajinata. 5Soldadospa maqanakupaj churakuna zapatosninku, yawarpuru p'achasninku ima ninapi ruphachisqa kanqanku. 6Uj wawa nacepuwanchejña; Dios uj wawata qowanchej. Paywan kanqa jatun atiy kamachinampaj. Sutisnintaj kaykuna kanqa: Mayta T'ukuna Yuyaychaj, Atiyniyoj Dios, Wiñaypaj Tata, Allin Kawsayta Apamoj Rey ima. 7Kamachisqanta, chantá allin kawsayta qosqampis manapuni tukukonqachu Davidpa reinompi, jinallataj paypa reinompipis. Kamachiynenqa sumaj sayasqa kanqa cheqa kajpi, maychus kajta ruwaypitaj kunanmantapacha wiñaypaj. Chaytaqa Tukuy Atiyniyoj Tata Diosmin sinch'i munayninrayku ruwanqa. 8Señorqa Israelman uj willayta apachimorqa, Jacobpa ayllunman. 9Chaytataj Efrainmanta tukuy runas yachanqanku, Samariapi tukuy tiyakojkunapis. Paykunaqa may kasqankuta yuyakuspa, wapu wapus, ninku: 10Ladrilloschus urmanku chayqa, watejmanta sumaj ch'eqosqa rumiswanñataj ruwasunchej. K'ita higo sach'astachus k'uturanku chayqa, cedro sach'astañataj churasunchej, nispa. 11Tata Diostajrí Rezinpa enemigosninta sayarichin; paykunata wañuchinaku maqanakuman tanqan. 12Sirios inti llojsimuynejmanta jamunku, inti yaykuynejmantataj filisteos. Chaykunataj Israeltaqa simi junt'ata oqoykonqanku. Chaywampis Tata Diospa phiñakuynenqa manarajpuni thasnukunchu; castiganampaj wakichisqallapuni kashan. 13Chay tukuywampis israelitasqa paykunata castigaj Diosman manapuni kutirikorqankuchu; Tukuy Atiyniyoj Tata Diostaqa manapuni mask'arqankuchu. 14Chayrayku Tata Diosqa Israel naciompa umanta, chupantawan qholonqa uywata jina, chantá palma sach'ata jina, soqososta jinataj uj p'unchayllapi k'utonqa. 15Chay uma ninakun kuraj runaswan, sumachaj runawan ima, chupataj ninakun llullata yachachej profetaswan. 16Chay runasta kamachejkunaqa ch'awkiyajkuna kanku, paykunata kasojkunataj chinkapunku. 17Chayrayku Señorqa mana kusikonqachu waynasmanta, manataj khuyanqachu wajcha wawasta, nitaj viudastapis. Tukuyninku sajras kanku, juchasapastaj, tukuyninkutaj millay imasllata parlanku. Chay tukuywampis, Tata Diospa k'ajaj phiñakuynenqa manarajpuni thasnukunchu. Payqa castiganampaj makin oqharisqallarajpuni kashan. 18Tukuy sajra kajqa nina jina larwarin, imaynatachus nina q'olaykun khishkasta, qhorasta ima, ajinata, imaynatatajchus sach'asta q'olaykun, q'oshñipis chaymanta manchayta llojsimun, ajinata. 19Tukuy Atiyniyoj Tata Diospa phiñakuyninwan nacionqa larwarishan, runastaj nina enqhanapaj llant'a jina kanku. Runaqa runa masinta mana khuyanqachu. 20Sapa uj paña ladomanta mikhonqa, chaywampis yarqhasqallapuni qhepakonqa. Lloq'e kajmanta mikhonqa, manataj sajsakonqachu. Sapa ujpis kikin makimpa aychanta mikhukaponqa. 21Manasés aylloqa Efraín aylluwan maqanakonqanku, Efraín ayllutaj Manasés aylluwan, iskayninkutaj Judá aylloj contrantañataj sayarenqanku. Chaywampis, Tata Diospa k'ajaj phiñakuynenqa manarajpuni thasnukunchu; makin oqharisqallapuni kashan paykunata castiganampaj.


text: 1Israel runakunan Zin ch'inneqman chayarqanku wata qallariy killapi, hinaspan Cadespi karpakurqanku. Chaypin María wañukapurqan, chaypitaq p'ampapurqanku. 2Llapan Israel runakunan unu mana kaqtin Moisés contra Aarón contrapiwan huñukuspa ch'aqwarqanku, 3hinaspa Moisesta nirqanku: –¡Wakin llaqta-masinchiskuna Señor Diospa qayllanpi wañushaqtin ñoqaykupas wañupuykuman karqan! 4¿Imapaqmi qankuna Señor Diospa llaqtanta kay ch'inneqman pusamunkichis? ¿Ñoqaykutapas uywaykutapas wañunaykutachu munankichis? 5¿Imapaqmi Egipto suyumanta pusamuwarqankiku kay millay cheqasman? ¡Kaypiqa manan wiñanchu trigopas, higospas, uvaspas, granadapas! ¡Manan unullapas ukyanapaq kanchu! nispa. 6Hinan Moisespiwan Aaronpiwan huñuykusqa runakunaq qayllanmanta hatarispa Dioswan Tupana Karpa punkuta rirqanku, hinaspa chaypi uyanpamanta pampaman wikch'ukurqanku. Hinan Señor Diospa lliphlli-kaynin rikhurirqan. 7Señor Diostaq Moisesta nirqan: 8–Tawnata hoqariy, hinaspa wawqeyki Aaronpiwan runakunata huñuychis. Chaymantataq llapa runakunaq qayllanpi qaqata rimaykunki unuta phawachinanpaq. Ahinapi unuta qaqamanta phawachinki, hinan llapa Israel runakunapas uywakunapas ukyanqaku, nispa. 9Moisestaq Señor Diospa ñawpaqenmanta tawnata hoqarirqan, paypa kamachisqanman hina. 10Chaymantataq Moisespiwan Aaronpiwan qaqaq qayllanman runakunata huñurqanku, hinan Moisesqa runakunata nirqan: –Uyariwaychis, k'ullu runakuna, ¿kay qaqamantachu unuta horqosaqku qankunaman ukyachinaykupaq? nispa. 11Chaymantataq Moisesqa iskay kutita tawnawan qaqata waqtarqan, hinan qaqamanta askha unu phawarqan, chaytan Israel runakunapas uywankupas ukyarqanku. 12Señor Diostaq Moisestawan Aarontawan nirqan: –Qankunaqa manan ñoqapi confiakurqankichischu, Israel runakunaq qayllanpipas manan ch'uya-kayniyta respetawarqankichischu, chayraykun Israel runakunataqa paykunaman qonay suyuman mana pusaykunkichischu, nispa. 13Chay cheqaspin Israel runakunaqa Señor Dios contra chhuchupakurqanku, hinan Señor Diosqa ch'uya kasqanta paykunaman rikuchirqan, chaymi chay cheqasqa “Meriba pukyu” nisqa kapurqan. 14Cadesmantapachan Moisesqa Edom suyu reyman willaqkunata kacharqan nimunankupaq: Wawqeyki Israelmi nisunki: Qanqa allintan yachanki tukuy sasachakuykuna taripawasqankuta. 15Ñawpa taytaykun Egipto suyuman rispanku, chaypi unayta tiyamusqaku. Egipto runakunan paykunata muchuchisqa, chay hinallatataqmi ñoqaykutapas muchuchiwarqanku. 16Chaymi Señor Diosmanta mañakurqayku, paytaq waqyakusqaykuta uyarispa angelta kachamuwarqanku, hinaspan Egipto suyumanta horqomuwarqanku. Chaymi qanpa suyuyki qorpa Cades llaqtapi kashayku. 17Chhaynaqa, valekuykikun suyuyki ñanninta pasarichinawaykikuta. Manan chakra-chakrantachu pasasaqku, manataqmi uvas chakrantapaschu, manallataq pukyuykikunamantapas unuta ukyasaqkuchu. Aswanpas hatun ñannillantapunin pasasaqku, suyuykita pasanaykukamaqa manan maymanpas kutirisaqkuchu, nispa. 18Edom reytaq ichaqa kutichirqan: –¡Manan suyuytaqa pasawaqchischu, mana chayqa qankunawan maqanakuqmi hamusaqku! nispa. 19Israel runakunataq nirqanku: –Hatun ñannillantapunin pasasaqku, ñoqaykupas otaq uywaykupas pukyuykikunamanta unuta ukyaykuman chayqa, pagapusqaykikun. Suyuykitaqa purispallan pasasaqku, nispa. 20Edom reytaq ichaqa kutichirqan: –¡Manapunin pasawaqchischu! nispa. Hinaspa Israel runakunawan maqanakuq rirqan allin armasqa atiyniyoq ejercitonpiwan. 21Chaymi Israel runakunaqa wak ñanninta ripurqanku, Edom suyu runakuna mana pasachiyta munasqan hawa. 22Llapa Israel llaqtan Cadesmanta puririrqan Hor orqo cheqasman. 23Hinan Señor Diosqa Edom suyuq qorpan Hor orqopi Moisesta Aarontawan nirqan: 24–Aaronmi wañukapunqa, manan haykunqachu Israel runakunaman qonay hallp'aman, Meriba unu pukyu qayllapi kamachisqayta mana kasuwasqaykichis hawa. 25Qan, Moisés, Aaronta churin Eleazartawan Hor orqo pataman pusay, 26hinaspa chaypi Aaronpa sacerdote p'achanta ch'utispa Eleazarta p'achachimuy. Aaronqa chaypin wañukapunqa, nispa. 27Moisestaq Señor Diospa kamachisqanta hina ruwarqan. Llapa Israel llaqta rikushaqtinmi paykunaqa Hor orqoman wicharqanku. 28Hinan Moisesqa Aaronpa sacerdote p'achanta ch'utispa Eleazarta chay p'achawan p'achachirqan. Aaronmi chay orqo patapi wañukapurqan, chaymantataq Moisesqa Eleazarpiwan orqomanta uraykampurqanku. 29Israel runakunataq Aaronpa wañukapusqanta yachaspanku, huk killa hunt'a Aaronmanta waqarqanku.


text: 1Jesusqa uj rijch'anachinawan yachacherqa, Diosmantaqa mana sayk'uspa mañakunapuni kasqanta. 2Pay nerqa: Uj llajtapi kasqa uj juez. Payqa Diosta mana manchachikojchu, nitaj pitapis kasuta ruwajchu. 3Kallasqataj chay llajtapi uj viuda. Payqa rillajpuni juezpaman: Contrarioymanta justiciata ruwariway, nispa. 4Jueztaj unayta mana uyariyta munasqachu. Chaymantaña sonqompi yuyaychakuspa, nisqa: Diostaqa mana manchachikunichu, nitaj pitapis kasuta ruwanichu. 5Kay viudarí, mana samarejta saqeshawanchu; justiciata ruwapusaj, ama kay jinata sapa kuti umayta nanachiwaj jamunampaj, nispa. 6Señortaj nerqa: Uyariychej chay mana allin juezpa nisqanta. 7Manachu Diosqa ajllasqasnin tuta p'unchay Paymanta mañakojkunapaj justiciata ruwanqa? Unaytarajchu suyachikonqa? 8Noqa niykichej: Mana suyachikuspa, justiciataqa ruwaponqa. Chaywampis Diospa Churin kay pachaman jamuspaqa, tarenqachu creeyta? 9Jesús nillarqataj uj rijch'anachinata, pikunachus allin kasqankuta creekuspa, wajkunata pisipaj qhawajkunamanta. Pay nerqa: 10Iskay runas risqanku Temploman Diosmanta mañakoj. Ujnin kasqa fariseo, ujnintaj impuestota cobraj. 11Fariseo kajqa sayaspa, payllapaj mañakushasqa: Diosníy, graciasta qoyki, imaraykuchus mana wakinkuna jina suwachu, sajrachu, qhenchachu kani, nitaj kay impuestero jinachu kani. 12Noqaqa semanapi iskay kutita ayunota ruwani, tukuy kapuyniymantataj sapa chunkamanta ujta qoni, nispa. 13Impuestero runatajrí karullamanta, manchachikuywan mana patallamampis qhawariyta munasqachu. Chaynejta pechollanta takakuspa, nisqa: Diosníy, khuyariway ari noqa juchasapata, nispa. 14Kunanqa niykichej: Chay impuestero kutipusqa wasinman juchasnin pampachasqa, fariseotajrí mana, imaraykuchus jatunchakojqa k'umuykachachisqa rikhurenqa, k'umuykukojtajrí jatunchasqa kanqa. 15Wawasta Jesusman pusamusharqanku Pay llankhaykunampaj. Chayta rikuspa, yachachisqasnenqa wawasta pusamojkunata k'amerqanku. 16Jesustajrí wawasta wajyaspa, yachachisqasninman nerqa: Ama jark'aychejchu wawasta Noqaman jamojta, imaraykuchus Diospa reinonqa paykuna jina kajkunajta. 17Cheqatapuni niykichej: Pichus Diospa reinonta wawa jina mana jap'ikojqa mana chayman yaykonqachu. 18Uj kamachej runaqa Jesusta taporqa: K'acha Yachachej Señor, imatataj ruwasaj wiñay kawsayniyoj kanaypaj? nispa. 19Jesustaj nerqa: Imaraykutaj K'acha Yachachej niwanki? Mana pipis k'achaqa kanchu. Dioslla k'achaqa. 20Yachanki Diospa kamachisqasninta: Ama khuchichakuspa qhenchachakunkichu, ama runata wañuchinkichu, ama suwakunkichu, ama llulla testigomanta sayankichu, tataykita, mamaykitapis jatumpaj qhawanki, nispa. 21Chay runataj nerqa: Chay tukuyta wayna kasqaymantapacha ruwani, nispa. 22Chayta uyarispa, Jesusqa payman nerqa: Chaywampis, uj imatawanraj ruwanayki tiyan: Tukuy kapuyniykita vendespa, wajchasman qomuy. Chantaqa kapuyniyoj kanki janaj pachapi. Chaymantataj kutimuspa, qhepayta jamuy. 23Chayta uyarispa, runaqa mayta llakikorqa, may jina qhapaj kasqanrayku. 24Jesustaj llakisqata rikuspa, nerqa: Qhapajkunaqa may ñak'ayllata Diospa reinonman yaykonqanku. 25Uj camelloraj yarwej ninrinta yaykuyta atinman, Diospa reinonman qhapaj runa yaykunanmantaqa, nispa. 26Chantá chayta uyarejkunaqa nerqanku: Jina kajtenqa, pitaj atenqa salvasqa kayta? nispa. 27Jesustaj nerqa: Runaspaj mana atikojqa Diospaj atikumpuni, nispa. 28Chantá Pedro nerqa: Noqaykoqa tukuy kapuyniykuta saqeraspa, Qanwan purishayku, nispa. 29Paytaj kuticherqa: Cheqatapuni niykichej: Sichus pipis saqen wasinta, chayrí warminta, tatanta, mamanta, wawasnintapis Diospa reinonrayku chayqa, 30ashkhata jap'enqa kay pachapi, wiñay kawsaytataj jamoj p'unchaykunapi. 31Chunka iskayniyoj apostolesninta wajnejman pusariytawan, Jesús nerqa: Kunanqa rishanchej Jerusalenman, chaypi Runaj Churinmanta profetaspa tukuy qhelqasqanku junt'akunampaj. 32Mana judío kajkunawan Payta jap'ichispa, asipayanqanku, p'enqayta k'umuykachachenqanku, thoqaykonqanku ima. 33Jasut'iytawantaj, wañuchenqanku; chaywampis kinsa p'unchayninman kawsarimponqa wañusqas chawpimanta, nispa. 34Paykunarí mana tumpallatapis entienderqankuchu chay nisqanmanta, nitaj yacharqankuchu imamantachus parlashasqanta. 35Jericó llajtaman Jesús chayaykushajtin, uj ciego tiyakusharqa ñan patapi mañakuspa. 36Ashkha runasta pasajta uyarispataj, taporqa imachus chay ch'ajwa kasqanta. 37Willarqankutaj ciegomanqa: Nazaretmanta kaj Jesús pasashan, nispa. 38Chantá ciego qhapariyta qallarerqa: Jesús, Davidpa Churin, khuyariway ari, nispa. 39Ñawpajta rejkunataj k'amerqanku: Ch'in kay, nispa. Chaywampis payqa astawanraj qhaparerqa: Davidpa Churin, khuyariway ari, nispa. 40Chantá Jesús sayaykuspa, pusachimorqa ciegota; chayamojtintaj, taporqa: 41Imatataj ruwapusunayta munanki? nispa. Paytaj kuticherqa: Señor, ñawisniy rikunanta munani, nispa. 42Jesustaj nerqa: Ñawisniyki rikuchun; creesqaykirayku sanoyankiña, nispa. 43Jesús chayta nisqantawankama, ciegoqa rikorqapacha. Chantá Jesuswan rerqa, Diosta jatunchaspa. Tukuy runaspis chayta rikuspa, Diosta jatunchallarqankutaj.


text: 1Jericó qhaway Jordán mayu qaylla Moab pampapin Señor Diosqa Moisesta nirqan: 2–Israel runakunata kamachiy hap'ikapusqanku suyupi llaqtakunata muyuriqninpi uywa michina campokunatawan Leví runakunaman qonankupaq. 3Chay llaqtakunapin Leví runakuna tiyanqaku, uywa michina campokunapitaq llapan uywakunata michinqaku. 4Uywa michina campokunaqa llaqta muyuriq perqa qhepamanta hawa ladoman tawa pachak phisqa chunka metron kanqa. 5Chay uywa michinan tawa ladoyoq kanqa, sapanka ladotaq sayaypura isqon pachak metrokama kanqa. Llaqtataq chay uywa michina campo chawpipi kanqa. 6Leví runakunaman qonkichis chay llaqtakunamantan pakakuna llaqtaqa soqta kanqa, chaypin pakakunman runamasinta wañuchiq mayqen runapas. Chaymantapas qollankichistaq tawa chunka iskayniyoq llaqtakunata. 7Chaymi Leví runakunaman llapanpi qonkichis tawa chunka pusaqniyoq llaqtakunata uywa michina campoyoqtakama. 8Israel runakunaq hap'ikapusqan suyupi llaqtakunata Leví runakunaman qoqtiykichisqa, sapanka ayllun qonqa may chhikachus hallp'a tupasqanman hina, hatun hallp'akunamantaqa askha llaqtakunatan qonkichis, huch'uy hallp'akunamantataq pisi llaqtakunata qonkichis, nispa. 9Señor Diosmi Moisesta nirqan: 10–Israel runakunata niy, Canaán suyuman haykunaykichispaq Jordán mayuta chimpaspaykichisqa, 11wakin llaqtakunata pakakuna llaqta kananpaq akllankichis, runamasinta mana yuyaypichu wañuchiq runa chaypi pakakunanpaq. 12Chaypin qespikunqa wañuqpa vengakuq ayllun payta wañuchinanmanta, manataq wañunqachu chay llaqta runakunaq huñunakuyninpi chaninchasqa kanankama. 13Qosqaykichis llaqtakunamantan pakakunapaq soqta llaqtata qonkichis. 14Kinsa llaqtakunan kanqa Jordán mayu inti lloqsimuy ladopi, kinsa llaqtakunataq Canaán suyupi kanqa. 15Chay soqtantin llaqtakunan kanqa pakakuna llaqtakuna Israel runakunapaq, hinallataq qankunawan tiyaq otaq purikuqlla wak llaqtayoq runakunapaqpas. Chay llaqtakunapin pakakunqaku runamasinta mana yuyaypichu wañuchiq runakunaqa. 16Pipas runamasinta fierrowan takarqonman, hinataq chay takasqa runa wañunman chayqa, takaq runaqa runa wañuchiqmi, chayrayku payqa wañunanpaq huchachasqa kanqa. 17Pipas runamasinta rumiwan takarqonman, hinataq chay takasqa runa wañunman chayqa, takaq runaqa runa wañuchiqmi, chayraykun payqa wañunanpaq huchachasqa kanqa. 18Pipas runamasinta k'ulluwan takarqonman, hinataq chay takasqa runa wañunman chayqa, takaq runaqa runa wañuchiqmi, chayraykun payqa wañunanpaq huchachasqa kanqa. 19Wañuqpa vengakuq ayllunmi chay wañuchiq runataqa wañuchinanpuni, chaymi maypichus tupasqanpi wañuchinqa. 20Pipas runamasinta cheqnikuspa tanqarparinman otaq mana allinta yuyaykuspa imawanpas waqtarqonman, 21mana chayqa cheqnikuspapas makinwan k'irinman, hinataq chay k'irisqa runa wañunman chayqa, k'iriq runaqa runa wañuchiqmi, chayraykun payqa wañunanpaq huchachasqa kanqa. Wañuqpa vengakuq ayllunmi chay wañuchiq runataqa tupaspan wañuchinqa. 22Huk runa runamasinta mana cheqnikushaspa qonqay tanqarparinman, otaq mana yuyaypichu imawanpas qonqay chanqarqonman, 23otaq mana rikushaspa rumiwanpas qonqay kachaykunman, mana awqan kashaspa, mana k'iriyta munashaspa, hinataq chay runamasin wañunman chayqa, 24huñuykusqa runan juzganqa wañuchiq runatawan wañuqpa vengakuq ayllun runatawan kay kamachikuyman hina. 25Huñuykusqa runaqa waqaychanqan mana yuyaypichu wañuchiq runataqa wañuqpa vengakuq ayllun payta wañurqochinanmanta, chaymi kutichipunqaku mayqen llaqtapichus pakakusharqan chay kikin llaqtaman. Hinan chay wañuchiq runaqa pakakusqan llaqtapi qhepakunqa ch'uya aceitewan hawisqa uma sacerdote wañukapunankama. 26Chay runa pakakuna llaqtamanta karunchanqa chayqa, 27wañuqpa vengakuq ayllunmi llaqta hawapi tupaspa payta wañuchinman, wañuchiqqa manataqmi huchachasqachu kanqa. 28Chayraykun payqa pakakuna llaqtapi qhepakunqa uma sacerdote wañukapunankama. Chay qhepatan ichaqa tiyasqan wasinman kutipunqa. 29Chay unanchaykunan qankunapaqpas mirayniykichispaqpas kikin kamachikuylla kanqa maypiña tiyaqtiykichispas. 30Runa wañuchiqqa iskay kinsa testigoq rimarisqanwanmi wañuchinapaq huchachasqa kanqa. Ch'ulla testigoq rimarisqallanwanqa manan pitapas wañuchinapaq huchachayta atiwaqchischu. 31Huk runa wañuchiq wañunanpaq huchachasqa kashaspa, mana wañunanpaq qolqeta pagayta munaqtinqa, aman chaskinkichischu. Chay runa wañuchiqqa wañuchisqapunin kanqa. 32Hinallataq runa wañuchiq pakakuna llaqtapi pakakushaspa manaraq uma sacerdote wañushaqtin, wasinta kutipuyta munaspa qolqeta pagayta munaqtinqa, aman chaskinkichischu. 33Tiyanaykichis suyutaqa aman runa wañuchiykunawan qhellichankichischu. Runa wañuchiyqa suyutan qhellichan, chay qhellichayqa manan imawanpas ch'uyanchakunmanchu, aswanpas kikin wañuchiq runaq wañusqallanwanmi. 34Ñoqa Señor Diosmi qankuna ukhupi tiyani, chaymi tiyanaykichis suyutaqa ama qhellichankichischu, nispa.


text:
Wañuy
Wañuy nisqaqa kawsaypa puchukayninmi. Tukuy yurakunap, uywakunap, runakunappas wañunanmi.
Wañuywanqa kurku ayam tukukun.
Chanin yachaykuna[llamk'apuy | pukyuta llamk'apuy]
- Wañuywanqa, imaypis, maychaupis, paqtallam puriikantsik.
- Wañuyqam piimaypaq: wamrapaqpis, yashqapaqpis; llullupaqpis, chakwaspaqpis, aukispaqpis.
- Wañunqantsik patsa chaamuptinqam, may tsaychaupis, imaykanaupis wañukuntsik.
- Manaraq wañushaq nirchi lluta kawakuntsik.
- Chakwaswan aukisqam puñuyninchau wañuyta yachakuyan. Tsaymi imaypis puñukuyanlla.
- Llapantsikpis wañuqllapaqmi kantsik. Piraq mana?
- Mana alli ruraqllam wañuyta mantsan.
- Hukllam wañuy.
- Wañuytaqa pipis maypis manam yachatsikuntsu; tsaymi kikintsik wañuyta yachakuntsik.
- Imayka aykayka wañuqta rikarmi wañuyta yachakuntisk.
- Ayakunaqam imaypis taaparaykayamantsik.
- Imapis mana alli kaptinqam ayantsikkunaman kamakuntsik, qayakuntsik. Paykunaqam, nuqantsiknau, aylluntsikta kuyayan.
- Ayakunapis llakinqantsikta, kuyanqantsikta musyayaananpaqmi mikuyta paykunapaq churakuntsik.
- Llutalla kawakurmi ayantsikta qarpuntsik.
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Luis Enrique Cachiguango, Proredvi: Wañuymanta
- Francisco Carranza Romero: El mundo de los muertos en la concepción quechua (kastilla simipi)


text: 1Yaya Dios munashcamanda Jesucristo ñucata japisha camachigri nisha cachashca runa mani. Ñáuca Pablo ñucanchi quiric huauqui Timoteondi cai cartata Corinto llactaibi causauc Yaya Diospa runagunama, chasnallata tucui Acaya llactagunaibi tiyac Jesusta quiriccunamas quillcanchi. 2Ñáucanchi Yaya Diospas Señor Jesucristohuas cangunata llaquisha alita rachun nisha munanchi canguna cungailla causangahua. 3Ñáucanchi Señor Jesucristohua Yayataga pagrachu nishunchi. Pai yapa yuyarisha yanapac asha ñucanchita tucuibi cushiyachisha sinzhiyachin. 4Ima llaqui tiyacpihuas ñucanchita cushiyachinmi ñucanchi randihuas pai cushca cushihuan llaquitucushca runagunata cushiyachisha sinzhiyachingahua. 5Cristota turmintachishcacuinta ñucanchitahuas turmintachitucunchi, chasnallata paimandami yapa ashca cushita charinchi. 6Ñáucanchi turmintarishaga cangunata yanapangahuami turmintariunchi, canguna sinzhi quiric tucungahua. Chasna Jesucristo ñucanchita yanapacpi cangunatas yanapaitucunguichimi, chasnallata canguna ñucanchicuinta turmintaricpiga ahuantana yuyaita cuitucunguichimi paita ama saquingahua. 7Canguna ahuantanata ushanguichimi nisha yuyarisha yapa cushiyanchi. Yachanchimi cangunahuas ñucanchitacuintallata turmintachitucucpiga Yaya Diosca cangunatas ñucanchitashina cushiyachingami. 8Ñáucanchi Asia llactaibi yapa turmintarishcata canguna alita yachanauchun nisha munanchi quiric ailluguna. Chi uras ñucanchi mana ahuantaibacta turmintariranchi, ña huañungamiraunchi nisha yuyariranchi. 9Huanchingahua nishcami tucuranchi. Chi turmintarinamanda quishpishca tucungahua nisha mana yuyariranchichu ñucanchillata alabaringahua, astahuanbas huañushcamanda causachic Diosllata quiringahuami chasna turmintariranchi. 10Chi huañuna tupu turmintarishcamanda pai ñucanchita yanapasha quishpichira. Paimi ñucanchita imamandas quishpichic an, cunanmanda ñaupagma paimi ñucanchita ima turmintarinamandas quishpichingaraun nisha yuyarinchi. 11Cangunahuas ñucanchita yanapanata ushanguichimi ñucanchimanda Yaya Diosta mañasha. Ashca runaguna Yaya Diosta tapucpi ñucanchi cai turmintariushcamanda lugaryachicpi tucuiguna Diosta pagrachu ningaunami ñucanchi lugaryashcamanda. 12Ñáucanchi mana quiric runagunahuacpi, maspas cangunahuan tiyaushcaibi, Diospa yuyaihuan alita purishcanchi sumac causasha mana imatas umasha. Mana runa yuyaihuanzhu randi Dios llaquisha yachachiupi chasna causashcanchi. Chasna acta yachasha cushiyanchi, 13Ñáa ñucanchi quillcashcata canguna ricusha tucuita yachanata ushanguichimi. Canguna pacta yachanauchun nisha munanchi. 14Chasna acpi canguna ñaupa ashillata yachashcamanda cunanga tucuita alita yachanauchun nisha munanchi. Ñáa canguna mas ali yachashaga Señor Jesucristo shamushcaibi ñucanchimanda cushiyanguichimi, chasnallata canguna ali purishcamanda ñucanchihuas cangunamanda cushiyangaraunchimi. 15Chita yuyarisha ñuca cangunahuagma ishcai (2) cutin pasianata munarani cangunata cuti yanapangahua. 16Macedonia llactama riushas bulltiaushahuas cangunahuacpi pasianata munarani. Chimandaga ñuca Judea llactama riupi canguna ñucama ñuca minishtishcagunata yanapanata ushahuanguichimara. 17Chasna shamusha nishallatami mana usharanichu. Chimandami pai quiquin munaitami ran nisha yuyarihuanguichi, ishcai shimiyuccuinta man nisha. Mana chasna racchani. Mana ishcai shimiyuc runacuintachani cangunata umachingahua, ñuca mana shuc yanga runacuintachani shuc pasailla ishcai (2) shimita indá nisha mana nisha ishcandita pariulla rimangahuaca. 18Yaya Dios sirtuta rimashcacuinta ñucanchihuas sirtu shimita rimanchi. Mana ishcai shimiyuccuintachanchi. 19Silvanohuas Timoteohuas ñucahuas Diospa churi Jesucristomanda cangunahuacpi camachishcanchi. Cristoga mana ishcandita rimashcachu randi tucui pai rimashcataga pactachic man. 20Jesucristoraicumi Yaya Dios tucuita yanapangarauni nishcagunatas pactachin. Chiraicu Jesucristomanda chasna tucuchun nisha ñucanchi rimacpi Yaya Dios balichishca tucungami. 21Yaya Diosmi ñucanchita cangunatas Jesucristota mas sinzhita quiringahuami yanapan. Chiraicumi ñucanchita paihua runa tucuchun nishami japitucuranchi. 22Chasna japisha paihuac acta ricuchingahua paihua señalta churashcacuinta paihua Samaitas ñucanchi yuyaibi churara. Chimandaga ñucanchi paihuac anchi nisha sirtuta yachanchi. 23Imamanda ñucanchi cangunahuagma mana shamushcata Yaya Diosmi yachan. Corinto llactama shamunata munashallata mana cangunata libachingahuaca mana shamushcanichu. 24Mana ñucanchi mandashcamandachu astahuanbas camachishcamandami quirishcanguichi. Ñáa ali quirisha sinzhita shayarishcanguichimi. Cunanga canguna mas cushi tucungahuami yanapanata munanchi.


text: 1Wawakuna, qankunaqa tayta mamaykichistayá kasukuychis, Señor Jesucristopi iñisqaykichisrayku. Saynata kasukuspan qankunaqa Diospa munasqanman hina kawsankichis. 2Chaymi primer kaq promesayoq kamachikuyqa Bibliapi khayna escribisqa kashan: “Tayta mamaykita kasukuspa respetay, 3saynapin allin kusisqa kawsanki, hinallataq kay allpa pachapipas unay tiempo kawsanki”, nispa 4Tayta mamakuna, saynallataqyá qankunapas wawaykichistaqa ama yanqapuni phiñachiychishchu. Aswanyá wawaykichismanqa Diospa palabranta allinta yachachiychis, hinallataq corregiychis, saynapi paykunaqa Diosta kasukuq kanankupaq. 5Sirviente runakuna, saynallataqyá qankunapas kay pachapi patronniykichista kasukuychis. Hinaspapas paykunataqa llamp'u sonqowan rikuspayá respetaychis, imaynan Señorninchis Jesucristotapas servishawaqchis chay hinata. 6Ichaqa amayá qankunaqa, patronniykichiswan allinpi qepayta munaspallachu, nitaq paykuna rikullashaqtinkuchu, imatapas allintaqa ruwaychis. Aswanqa Señorninchis Jesucristopa serviqnin runakuna hinayá Diospa munasqanta tukuy sonqowan ruwaychis. 7Qankunaqa tukuy ima kamachikunatapas, ganaswanyá ruwaychis tukuy sonqoykichismanta, Diostapas servishawaqchis hina, amayá runakunallata servishaq hinallachu. 8Hinaspapas qankunaqa yachaychisyá, pipas ima kamachiytapas ganaswan ruwasqanmantaqa, Diosmantan premionta chashkinqa. Chay premiota chashkinanpaqqa manan importanchu esclavo runachus, icha libre runachus kasqanqa. 9Patronkuna, saynallataqyá qankunapas, servisuqniykichis runakunataqa ama maltrataychishchu. Aswanqa respetowan sumaqta trataychis ama amenazaspa. Hinaspapas qankunaqa yachankichismi, chay servisuqniykichis runakunapa, hinallataq qankunapa patronniykichisqa cielopin kashan. Payqa sapallan Diosmi; hinaspapas payqa manan ni pimanpas sayapakunchu. 10Saynaqa khuyasqay wawqe panaykuna, qankunaqa ancha atiyniyoq Diospiyá confiaychis, saynapi atiyninta chashkispa kallpanchakunaykichispaq. 11Hinaspapas qankunaqa, diablowan ama engañachikunaykichispaqyá, Diospa qosusqaykichis llapallan yachaykunawan p'achakuychis, saynapi allin armasqa soldado hina protegesqa kaspa, chay diablota vencenaykichispaq. 12Ichaqa noqanchisqa manan kay pachapi runakunawanchu peleashanchis. Aswanqa noqanchisqa peleashanchis mana rikusqanchis diablowanmi, tutayaqpi kamachiq kay pachapi demoniokunawanmi, hinallataq diablota serviq demonionkunawan iman. Chay demoniokunaqa ashka waranqanpin kanku; (paykunan diablopa partenmanta hamunku noqanchista urmachiwananchispaq). 13Chayraykuyá qankunaqa, Diospa qosusqaykichis llapallan yachaykunawanpas allinta p'achakushawaqchis hina allinta p'achakuychis. Saynata p'achakuspan qankunaqa, allinta soportaspa, defiendekunkichis, tukuy mana allin ruwaykunaman diablo ima p'unchawpas urmachiyta munasuqtiykichis. Saynata luchaspan qankunaqa qaqa hina sayankichis asta tukukuy p'unchawkama. 14¡Qankunaqa allin yuyaywanyá sapa p'unchaw kawsaychis! Imaynan cinturonwan allinta watakunkichis, saynatayá ama ishkayaspa, aswan cheqaq kaqpi creespa, allinta sayaychis. Hinaspapas imaynan huk soldadopas lanzakuna ama k'irinanpaq qasqonman churakun fierromanta ruwasqa planchawan, saynallataqyá qankunapas Diosta tukuy imapi allinta kasukuspa kawsaychis, diablomanta protegesqa kanaykichispaq. 15Hinaspapas qankunaqa, imaynan huk soldadopas guerraman rinanpaq botasninwan churakuspa listollaña kashan, saynallataqyá qankunapas Jesucristomanta allin willakuykunata runakunaman willamunaykichispaq, listollaña kaychis, saynapi runakuna hawkayayta tarinankupaq. 16Hinaspapas qankunaqa Diospiyá anchata iñiychis. Chay iñisqaykichismi huk escudo hina qankunataqa protegesunkichis, qankunapa contraykichispi imatapas diablo huk ninayoq flechawan hina k'irispa huchaman ama urmachisunaykichispaq. 17Saynallataqyá qankunaqa anchata confiaychis salvasqa kasqaykichispi. Chay confiasqaykichismi huk casco hina qankunataqa protegesunkichis. Hinaspapas Diospa palabrantayá sonqoykichispi allinta waqaychaychis. Chay palabraqa Santo Espiritupa atiyninmi. Chaymi chay palabraqa huk espada hina, diablomanta defiendesunkichis. 18Chayraykuyá qankunaqa Santo Espiritupa yanapayninwan sapa p'unchaw Diosmanta ruegakuspa mañakuychis. Hinaspapas qankunaqa rikch'an-rikch'an hinallayá kaychis, saynapi mana qonqaspa, llapallan iñiqkunapaq Diosmanta mañapunaykichispaq. 19Saynallataqyá noqapaqpas mañapuwaychis, Diospa palabranmanta allin yachaywan runakunaman willanaypaq, saynapi paykuna uyarispanku, chay ñawpaq tiempopi pakasqa hina Diospa planninkunata allinta entiendenankupaq. 20Diosmi noqataqa paypa representantenta hina mandamuwaran, allin willakuyninkunata runakunaman willanaypaq. Chayta willakusqayraykun noqaqa preso kashani. Chayraykuyá Diosmanta mañapuwaychis, mana manchakuspay, allin willakuyninkunata willakunaypaq. 21Qankunamanmi mandamushani Jesucristopi anchata confiaq hinallataq ancha khuyakusqanchis Tíquico sutiyoq wawqenchista. Paymi qankunaman willasunkichis noqamanta, hinallataq kaypi imatas ruwashani chaykunamantawan ima. 22Hinaspapas wawqenchis Tiquicotaqa mandamushani, imayna kasqaykumanta qankunaman willasunaykichispaqmi, saynapi qankunatapas kallpanchasunaykichispaq. 23Khuyasqay wawqe panaykuna, Dios Taytanchismantan, hinallataq Señorninchis Jesucristomantawanmi mañakushani, khuyanakuspa hawkallata kawsachisunaykichispaq, hinallataq iñiyniykichispi yanapasunaykichispaq ima. 24Saynaqa Señorninchis Jesucristota tukuy sonqowan cheqaqtapuni khuyakuqkunatayá, Dios Taytanchisqa anchata bendecichun. Amén.


text: 1Chaura cananga Jesucristopa runanman muyushacuna manam pisi nä “Nina wayiman aywachun” nishachu capäcunga. 2Nä Jesucristopa runanman muyurushaga, chay ali cawachimagninchi Santu Espiritum munayninwan jorgayämanchi chay juchäcuyaglata cawachimagninchi Moisés isquirbinganpita, chaynuypa Diospita mana raquicashala cananchipag. 3Diospa mandashanta Moisés isquirbingancunaga manam yanapämanchichu chay juchäcuypita yargoyta. Manatan chay isquirbishacuna cäsucuytas atiparanchichu jucha ruraylata yachracasha car. Chaymi Diosga cachramusha Dios-mayinta noganchinuysi runata noganchi juchasapacunapa trucanchi wanunanpag, chaynuypa mana juchaynag cananchipag. 4Chaynuy rurara, Moisés isquirbingancunata cäsucuyta atipänanchipagmi. Cananga manam nä cawanchi chay juchäcuyla yachracasha cuerpunchi munangannuychu, antis Santu Espíritu munangannuymi. 5Pi maysi juchäcuyälar cawayta yachracashaga chaynuy juchäcuyälarmi cawan. Nätan Santu Espíritu munangannuyla cawagga Santu Espíritu munangannuylam cawan imaysi. 6Chay juchäcuyälar cawag runaga aywayan cunchuymanmi, nätan Santu Espíritu munanganta ruragga aywayan imaycamas cushisha cawaymanmi. 7Nätan pisi chay juchäcuyälar cawag runaga Diostam chregnipan. Paycunaga manam munansi ni atipapäcunsi Dios ningancuna cäsucuytaga. 8Chaura pi maysi juchäcuyar cawagga, manam imaysi Dios munangannuyga cawayta atipapäcunchu. 9Nätan gamcunaga nä manam cawapäcunqui chay ima-aygatas juchäcurcayarchu, antis Santu Espíritu munangannuymi, nä gamcunawan Diospa Espiritun captin. Pi maysi Cristo cachramungan Santu Espíritu munangannuy mana cawagga manam Cristopachu. 10Nätan Cristowan nä razonpa cawapäcuptiquiga almaycunaga cawanga Tayta Dioswanmi nä juchaycunata perdonasha capäcushuptiqui, chay juchala rurag cuerpuycuna wanunan cayaptinsi. 11Musyanganchinuysi Jesustaga wanushapita cawacächimusha Santu Espiritum. Chay Espiritum gamcunawan cayan. Paymi gamcunatas wanupäcuptiqui cawacächipäcamushunqui. 12Jesusman yupachicug-mayïcuna, Diosga munayan ali cawanatam manam juchäcuyälar cawanatachu. 13Chaura gamcuna munapäcungaynuyla cawarga nina wayichrümi cunchupäcunqui, nätan Santu Espíritu munangannuy cawapäcurga Dioswanmi cawapäcunqui pay munangannuy rurag capäcur. 14Chaura pi maysi Santu Espíritu munangannuy cawagcunaga capäcun Diospa castanmi. 15Chaura gamcunamanga manam aywamusha manchariyaglata cawachicug Espirituchu, antis Diospa castanman muyuchicug Espiritum. Paymi noganchita cananga yanapayämanchi Diosta “Taytalä” ninanchipag. 16Nätan chay Santu Espiritum musyachimanchi nä Diospa castan canganchita. 17Chaura nä castan cayashaga, noganchipag, jinaman Cristopag ningancunataga lapantam ruranga. Chauraga paynuy noganchis razonpa cunchurga, paynuymi noganchis alisca alipa ricashas cashun. 18Nätan nogapa tantiaynïpitaga canan ima-aygatas nacatacuyanganchicuna manam nacaychu, Jesuswan jana pachachru alisca cushisha cawananchita tincuyächishaga. 19Dios lapan ima-ayga camangancunas noganchinuymi alisca munarcayan Dios juc junagchru “Castäcunam carcayanqui” nimänanchita. 20Nätan lapan ima-aygas Dios camangancunaga nämi cunchurcayan, manam quiquincuna munapäcurchu, antis runacuna juchäcuyar capäcuptinmi. Chaynuy cunchurcayarsi chay junagtaga shuyacurcayanmi. 21Nätan chay ima-aygata cunchurcayagcunas Diospa runancunawan parëjum alisca aliman muyupäcunga. 22Noganchiga musyayanchim, juc warmi gueshyacunanpag alisca cunchunganta. Chaynuymi Dios ima-ayga camangancunas canancama, alisca cunchurcayan. 23Nätan manam Dios camangancunalachu cunchupäcunsi, antis noganchis cunchuyanchim nä Santu Espíritu noganchiwan cayaptinsi, jinaman “Diospa castan” nisha cayarsi, chaymi shuyarayanchi wanurursi cawacämunanchita. 24Noganchitaga Dios salvarayämanchi wanushapita cawacächimänanchipagmi, nätan pay mana salvamasha cashaga manachr chay cawacämunanchita shuyarachwanchu. 25Nätan cananga pi cawacämugta mana ricarayarsi, chaynuylam shuyacuyanchi wanurur cawacämunanchita. 26Santu Espiritusi chaynuytan yanapayämanchi mana ali rurayta atipayashas. Noganchiga Diosta manam shumag rimapayta yachranchichu. Chaymi Santu Espirituga Diosta tantiayächin ima niyta munanganchitas. Nätan chay tantiayächingantaga manam runacunapa rimayninchru rimayta atipanchichu. 27Nätan ima niyta munanganchitas musyag Diosga tantiayanmi Santu Espíritu ima niyta munangantas. Payga manacun Dios munangannuymi chay runancunapag. 28Jinaman musyayanchim Diosta cuyagcunata pay ima-aygachrüsi yanapayanganta. Nätan payga chaynuy yanapayan acrangan runancunatam. 29Chaura lapan ima-aygatas musyag Diosga, chay runacuna payman yupachicurcänanta musyaram. Chaymi paycunata acrarura Dios-mayin Jesusnuy capäcunanpag, jinamanmi nirura Jesusta paycunapa mandagnin cananpag. 30Nätan Diosga chay unaypita acrangancunatam gayarura runan cananpag. Jinarcurmi paycunataga “Nä mana juchaynagmi cayanqui” nirura. Nätan chay ningancunataga alisca alinninpagmi ricarura. 31Chaura cushicurcänaypag cayta niyärishay: Noganchita Dios chaynuy alipag ricayämashaga manam pisi ima lutan ruramayninchitas atipämäshunchu. 32Chaypagmi Tayta Diosga quiquinpa-mayintas mana cuyaparachu, antis payga cachramura juchanchicunapita wanunanpagmi. Chaymi Dios-mayin Jesucristoga ima-aygachrüsi yanapayämanchi Dioswan ali cawananchipag. 33Chaura ¿pirag “Juchäcusham” ninga Dios acrangan runacunata? Noganchitaga Diosmi “Mana juchaynagmi carcayanqui” nä nirayämanchi. 34Chaura ¿pirag noganchipag “Cunchuchisha cachun” ninga? Cristom noganchipa trucanchi wanurayan, jinamanmi cawacarayämun. Nätan payga Diospa derëcha lädunchru carmi japalan mandag cayan, jinaman noganchipitas manacuyan. 35Chaymi Cristo cuyayämarninchiga mana dëjamäshunchu. Chaynuylam payga cuyayämanchi imata cunchuyashas, laquisha cashas, wanuchimänanchipag ashiyämashas, micuypita cayashas, jacupita nacayashas, pi lutan rurayta munayämashas, espädawan wanuyächimashas. 36Chaynuy cunchunanchipitaga isquirbishachrüsi cay niyanmi: “Tayta Dios gampa janaymi imay aygaysi wanuchiylata munarcayäman. Nätan pishtacunaman uyshata aywachignuymi wanuylaman aywarcayächiman” niyanmi. 37Chaura chaynuy Cristo cuyamasham ima-aygachrüsi yaliyar yargoyanchi. 38Chaura Munayniyogninchi Jesucristopa Dios cuyayämarninchiga manam dëjamäshunchu, ni wanuyächimashas, ni cawayashas, jinaman lutan angelcuna, u reypa churincuna, u munayniyog runa lutan rurachiyta munayämashas. Nätan canan ima-ayga cayagsi u chayrag aywamugpag cayagsi, 39ni altuchru cayagsi ni pampa ruyichru cayagsi, ni ima-ayga Dios camangancunas. Manam Diosta raquingachu noganchipita, Diosga aliscam cuyamanchi. Chaymi Munayniyogninchi Jesucristota cachramura noganchipa trucanchi wanunanpag.


text: 1Kay kamachikuykunatapas unanchaykunatapas qankunaqa tukuy kawsasqaykichis p'unchaykunan hunt'ankichis, ñawpa taytaykichispa Señor Diosnin hap'ikapunaykichispaq qosunkichis chay hallp'api. 2Chaypi tiyaq wikch'unaykichis runakunaqa diosninkutan yupaychanku orqo patakunapi, moqokunapi, askha k'allmayoq sach'a chakikunapipas. Chay cheqaskunatan lliwta thuninkichis. 3Hinallataq altarninkuta, yupaychana saywa ruminkuta, Asera diosankuta, diosninkuq rikch'ayninkunatapas llapanta ñut'uta p'akinkichis, pipas manaña hayk'aqpas chaykunata yuyarinanpaq. 4Qankunaqa manan chay runakuna diosninkuta yupaychanku chay hinatachu Diosniykichis Señor Diosta yupaychankichis. 5Señor Diosmi aylluykichis ukhupi huk cheqasllata akllanqa chaypi payta yupaychanaykichispaq, chaytan yupaychaq rinkichis. 6Apankichistaq ruphachina sacrificiokunatapas, sumaq kawsay sacrificiokunatapas, hinallataq diezmoykichista, ofrendaykichista, Señor Diosman qonaykichispaq prometekusqaykichis ofrendakunata, tukuy sonqo ofrendakunata, wakaykichispa ovejaykichispa ñawpaq wachay uñankunata ima. 7Chaymantataq Diosniykichis Señor Diospa ñawpaqenpi tayta-mama wawakunantin mikhunkichis, tukuy llank'asqaykichismanta kusikunkichis, Señor Diosniykichis saminchaqtin. 8Chaypiqa manan kaypi sapanka ima munasqanchista ruwanchis chay hinatachu ruwankichis. 9Manan chayashankichisraqchu hap'ikapunaykichispaq Diosniykichis Señor Diospa qonasuykichis sumaq kawsana hallp'amanqa. 10Jordanta chimpaspaykichis Diosniykichis Señor Diospa qonasuykichis hallp'ata hap'ikapuqtiykichismi, payqa tukuy awqaykichiskunamanta qespichisunkichis, hinan qankunaqa thak-kaypi kawsankichis. 11Chaymantataq Diosniykichis Señor Diospa payta yupaychanapaq akllakusqan cheqasman tukuy kamachisqayta apankichis: ruphachina sacrificiokunata, sumaq kawsay sacrificiokunata, diezmokunata, ofrendakunata, Señor Diosman qonaykichispaq prometekusqaykichis llapan ofrendakunatawan. 12Hinan Diosniykichis Señor Diospa qayllanpi q'ochukunkichis, qankunapas, churiykichispas, ususiykichispas, qhari kamachiykichispas, warmi kamachiykichispas llaqtaykichispi tiyaq Leví runakunapas, paykunaqa manan qankuna hinachu hallp'ata chaskinqaku. 13Paqtataq munasqaykichis cheqaskunapi Señor Diosman ruphachina sacrificiokunata haywawaqchis, 14mayqen ayllupichus Señor Diosniykichis huk cheqasta akllakunqa chayllapin haywankichis, tukuy kamachisqaykunatapas hunt'ankichis. 15Chaywanpas llaqtaykichispiqa animalkunata nak'akuspaykichis hayk'an munasqaykichista aychanta mikhunkichis, may chhikatachus Señor Dios qosunkichis chayman hina. Chaytaqa pipas mikhullankichismi, ch'uya kaqpas mana ch'uya kaqpas, imaynan tarukata luychuta mikhunkichis hinata. 16Yawarnintan ichaqa ama mikhunkichischu, aswanpas pampaman hich'apunkichis. 17Aman llaqtaykichiskunapi Señor Diospaq t'aqasqaykichis kaqtaqa mikhunkichischu trigomanta, vinomanta, aceitemanta, diezmoykichiskunata, ovejaykichispa wakaykichispa ñawpaq wachay uñankunata, tukuy sonqo ofrendakunata, Señor Diosman qonaykichispaq prometekusqaykichis ofrendakunata, wak ofrendakunatapas. 18Chaykunataqa llank'asqaykichismanta kusikuspan mikhunkichis Diosniykichis Señor Diospa ñawpaqenpi maypichá akllakunqa chay cheqasllapi, churiykichis, ususiykichis, qhari kamachiykichis, warmi kamachiykichis, llaqtaykichispi tiyaq Leví runakunapiwan. 19Paqtataq Leví runakunata tukuy kay pachapi kawsasqaykichis p'unchaykuna qonqawaqchis. 20Diosniykichis Señor Dios prometesqanman hina hallp'aykichista hatunyachiqtinqa, aychata mikhuyta munaspaykichisqa mikhullaychis hayk'an munasqaykichista. 21Diosniykichis Señor Diospa payta yupaychanapaq akllakusqan cheqas tiyasqaykichismanta karu kaqtinqa, paypa qosqasuykichis ovejakunata, wakakunata, nak'akuspa hayk'an munasqaykichista tiyasqaykichispi mikhuyta atinkichismi, kamachisqayman hina. 22Chaytaqa pipas mikhullankichismi ch'uya kaqpas mana ch'uya kaqpas, imaynan tarukata luychuta mikhunkichis hinata. 23Yawartan ichaqa amapuni mikhunkichischu, yawarpiqa kawsaymi kashan, chayrayku ama kawsayta yawartawan mikhunkichischu. 24Aman yawarta mikhunkichischu aswanpas pampamanmi hich'apunkichis. 25Aman yawarta mikhunkichischu, ahinapin qankunapas mirayniykichispas allillan kankichis Señor Diospa munayninta ruwasqaykichismanta. 26Ichaqa Señor Diospaq t'aqasqaykichis ofrendakunatapas, payman qonaykichispaq prometekusqaykichis ofrendakunatapas Señor Diospa akllakusqan cheqasmanmi apankichis, 27chaypitaq Diosniykichis Señor Diospa altarninpi haywankichis ruphachina sacrificiokunata. Haywasqaykichis sacrificiokunaq yawarnintataq altarman hich'ankichis, aychantataq ichaqa mikhuyta atinkichis. 28Tukuy kay kamachisqay simikunata makilla hunt'aychis, hinan qankunapas mirayniykichispas allillanpuni kankichis, Diosniykichis Señor Diospa munayninta chaninta ruwasqaykichismanta. 29Hap'ikapunaykichis suyu runakunataqa Diosniykichis Señor Diosmi wañuchinqa, hinan qankunaqa hap'ikapuspa chaypi tiyapunkichis. 30Paqtataq Señor Diospa paykunata wañuchisqan qhepata qankuna kikiykichis urmawaqchis paykunaq ruwasqanta hina ruwaspa, chayrayku ama diosninkuta yupaychayta yuyaykuspa tapukunkichischu: ¿Imaynatataq paykunari diosninkuta servirqan? nispaqa. 31Aman Diosniykichis Señor Diostaqa imaynatachus chay runakuna diosninkuta servinku chay hinataqa yupaychankichischu, paykunaqa diosninkuta servispankuqa Señor Diospa cheqnisqan tukuy qhellikaqtan ruwashanku, kikin wawankutapas diosninkuman sacrificiota haywaspa ruphachishanku. 32Chayrayku, tukuy kamachisqayman hina ruwaychis, ama chhikallantapas yapaykuspa nitaq pakaykuspa.


text:
Griguryu III
Griguryu III, Griguryu III huk kimsa ñiqin (latin simipi: Gregorius PP. III, Italya simipi: Gregorio III) sutiyuq runaqa (* ? watapi paqarisqa Sirya mama llaqtpi - † 28 ñiqin ayamarq'a killapi 741 watapi wañusqa Roma llaqtapi) huk Tayta Papam karqan.
18 ñiqin pawqar waray killapi 731 watapimanta 28 ñiqin ayamarq'a killapi 741 watapikama Tayta Papam.
Qillqasqankuna[llamk'apuy | pukyuta llamk'apuy]
Encíclicas[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqaqa multimidya kapuyninkunayuqmi kay hawa: Griguryu III.


text: 1Yachayqa jatunmanta qhaparin, yuyaytaj uyarichikun. 2Payqa loma pataspi sayan, ñankuna tinkuypi. 3Punku yaykunapi, llajta punkuspi ima kay jinata uyarichikun: 4Runas, qankunaman qhapariykichej. 5Pisi yuyayniyojkuna, umayoj kaychej; wampus, yachaqakuychej allin yuyayniyoj kayta. 6Uyariwaychej, imaraykuchus jatuchaj imasta parlarisaj; willasqaykichej cheqan imasmanta. 7Imatachus nisqaykichej, chayqa cheqanmin; noqapajqa sajra parlayqa millay. 8Tukuy nisqasneyqa cheqampuni kanku, chaypitaj mana imapis q'ewisqachu nitaj sajrachu. 9Pichus yuyayniyoj kajpaj, allintataj umampi jap'eqajpaj chay nisqasniy sut'i, cheqantaj kanku. 10Qolqeta, ch'uwa qorita jap'inaykichejmantaqa, ajllakuychej ari yachachisqasniyta, allin imasta rejsiytawan. 11Yachayqa may sumaj, valorniyoj rumismantapis aswan sumaj. Ni aswan munana kajpis yachaywan kikinchakunmanchu. 12Noqa yachayqa, umayoj kaywan khuska tiyakuni, sumaj yuyaychaykunatapis tarini. 13Tata Diosta manchachikoyqa sajra kajta chejniymin. Jatunchakuyta, runaykachayta, sajra ruwayta, llullasta ima noqaqa chejnini. 14Noqapi kashan yuyaychay, yuyayniyoj kaywan. Noqa kani yuyay; kallpapis noqajllatataj. 15Noqanejta reyesqa kamachinku, kurajkunapis justiciata ruwanku. 16Noqanejta kurajkunaqa kamachinku; noqanejta tukuy kamachejkuna kay pachapi kamachinku. 17Noqa munakuni pichus munakuwajta. Pischus tukuy sonqo mask'awajkunaqa tariwanku. 18Noqawan kashan qhapajyaywan, allimpaj qhawasqa kaywan, jinallataj runayaypis, unaypaj kapuyniyoj kaypis. 19Noqaj qosqayqa aswan allin ch'uwachasqa qorimanta nisqaqa. Imatachus jaywasqayqa aswan sumajmin ch'uwa qolqe metalmanta nisqaqa. 20Noqaqa cheqan ñanta purini, justicia ñankunata. 21Pischus munakuwajkunamanqa herenciata qoni, wasinkutapis qhapaj kaywan junt'achini. 22Tata Diosqa ruwasqasninmanta noqataraj ñawpajta ruwawarqa, manaraj tukuy imatapis ruwashaspa. 23Wiñaymantapachapuni ruwawarqa, manaraj kay pacha qallarikushajtin. 24Manaraj mama qochas kashajtin, ruwawarqa; chaypachaqa manaraj mayus, nitaj yaku juturispis karqachu. 25Manaraj orqosta maypichus kananman churashaspa, Señorqa ñapis yumawarqaña. 26Chaypacha manaraj kay pachata ruwarqachu, nitaj camposnintapis, nitaj kay pachaj ñut'u jallp'allampis wakisqachu karqa. 27Maypachachus Payqa cielota mama qochaj patampi sayacherqa chaypachaqa, noqa chaypi karqani. 28Maypachachus Diosqa cieloman phuyusta churarqa, ukhu mama qochaj juturisnintataj sumajta sayacherqa chaypachaqa, chaypi karqani. 29Maypachachus mama qochaj yakusninta kamacherqa, maypichus kananmanta ama llojsinankuta, maypachachus jallp'aj cimientosninta churasharqa chaypachaqa, 30noqa Paywan khuska karqani, tukuy imata maypichus kananman churaspa. Sapa p'unchay Paypa kusikunan karqani, tukuy rato Paypa ñawpaqempi kusikuspa. 31Kay pachata ruwasqampi sink'urispa kusikorqani, runasraykutaj sonqoy t'ikarerqa. 32Kunanqa, wawas, uyariwaychej; kusikuyniyojmin kanku ruwasqasniyta ruwajkunaqa. 33Uyariychej imatachus yachachisqayta, yachayniyoj kanaykichejpaj. Ama yachachisqaytaqa pisipaj qhawaychejchu. 34Kusikuyniyojmin pichus uyariwajqa, wasiy punkullapi sapa p'unchay sayaspa, wasiy punkusnimpa sayantasnimpa qayllampi suyaspa. 35Pichus noqata tariwajqa kawsayta tarin; jinamanta Tata Diospa khuyakuynintapis tarenqa. 36Pichus contraypi juchallikojrí, payllataj mana allin kawsayman churakun. Pichus noqata chejniwajqa wañuyta munakun.


text: 1Apolos Corinto llactai pai tiyaushcaibi Pabloga urcu partita pasasha Efeso llactama pactara. Chi llactaibi maican quiriccunata tupara. 2Tupasha chigunata tapura, Canguna quirishcai Diospa Samaita canguna japiranguichichu. Tapucpi ninaura, Mana. Diospa Samai tiyashcata mana ima uras uyashcanchichu. 3Paiguna chasna nicpi Pablo cuti tapura, Chasna acpiga ima tunu yachachishcata uyashata bautisariranguichi. Tapucpi cutipanaura, Bautisac Juan yachachishcata quirishami bautisariranchi nisha ninaura. 4Chasna nishcata uyasha Pablo nira, Juanga cangunata bautisara canguna juchata rashcamanda llaquirisha saquishcata ricuchingahua. Chasnallata yachachira paimandahuasha shamuc Jesucristota quiringuichi nisha. 5Pablo chasna rimacpi chi quiriccuna Señor Jesuspa runaguna tucungahua Jesuspa shutibi bautisarinaura. 6Chasna bautisarinaupi Pablo paihua maquita paiguna uma jahuaibi churashcahuasha Diospa Samai paigunaibi yaicura. Diospa Samai chasna yaicucpi paiguna shuc tunu shimigunata rimanaura, chasnallata Dios pai rangaraushcagunata rimanauchun nisha yuyachishca shimita cuintanaura. 7Chi bautisaric runaguna chasna chunga ishcai (12) tupu aura. 8Chihuasha Pablo quimsa (3) quillata israel tandarina huasibi yaicusha Diospa ali mandanamanda yachachira yuyarichi nisha alita cuintasha mana manzhasha yachachisha causara. 9Chasna Pablo yachachiupi maican mana quiric sinzhi shunguyuc runaguna tucui runagunahua ñaupacpi Jesusmanda yapa mana alitagunata rimanaura. Chasna raunaupi Pablo chi runagunamanda anchurira quiriccunatas pushasha rira. Caran punzha Tirano nishca escuela huasibi camachisha causara. 10Ishcai (2) huatagama chillai camachisha yachachisha causara. Chasna camachishcata uyasha tucui Asia nishca provinciaibi tiyaccuna Señor Jesusmanda yachachishcata llambu uyanaura, israelgunahuas mana-israel griego runagunahuas. 11Chasna aushcai Dios Pablota ushaita cura jatun manzhaibacta pis mana rashcagunatahuas rachun nisha. 12Chasna rauta ricusha chi runaguna Pablohua aichaibi pichashca llachapagunatas churanagunatahuas apasha ungushca runaguna jahuaibi churanaura. Chasna racpi chi ungushcaguna aliyanaurami, supaigunahuas llucshisha rinaurami. 13Chi uras maican mana quiric israel runagunaga supaigunata llucshichisha tucui partita purinaura. Chiguna israelgunahua jatun pagri Esebohua canzhis (7) churiguna manaura. Paigunaga Pabloshina Jesuspa shutita japisha runagunamanda supaigunata llucshichishun nisha callarinaura. Chasna yuyarisha shuc punzha supaita rimanaura, Pablo camachiushca Jesuspa shutihuan rimanchi cai runamanda llucshi nisha. 15Chi runaguna chasna rimacpi supai randi nira, Jesusta ricsinimi, Pablo pi actas yachanimi. Cangunaga pitanguichiya. Canguna mana Jesuspa runachanguichi nira. 16Chasna nisha chi supai yaicushca runa jatarisha chi runagunahuacpi saltasha sinzhita macanacusha huinda binsira. Chasna binsicpi chi shá shá aspishca runaguna chi huasimanda lluchu callpanaura. 17Chasna tucucpi tucui Efeso llactai causauc israelgunas mana-israel griegogunahuas uyanaura chasna rashcata uyasha yapa manzharinaura. Chasnallata Señor Jesuspa shutita balichisha alabanaura. 18Chasnallata ashca quiric runaguna paiguna ñaupa mana ali rashcagunata tucuiguna ñaupacpi cuintasha nisha shamunaura. 19Chasnallata ashca burujugunami Jesusta quirisha paiguna yachana quillcagunata apamusha tucui runaguna ñaupacpi illacta rupachinaura. Chi caran quillcaguna balishcata yupacpi pichca chunga huaranga (50.000) balic ashca ara. 20Chasna racpi Jesusmanda cuintaushca shimimi ashcata mirarisha rira. 21Tucui chiguna chasna tucushcahuasha Pablo cuti Jerusalenma risha nisha yuyarira. Chima riusha provincia Macedonia Acaya nishcagunai pasiasha risha nisha yuyarira. Chasna Jerusalenma rishcahuasha Roma llactamahuas rinallata mani nisha yuyariura. 22Chasna yuyarisha ishcai (2) paihuan cumpañasha puriucunata, Timoteota Erastotahuas, ñaupata cachara Macedoniama. Chihuasha Pablo provincia Asiaibimi mas unaita saquirira. 23Chi urascunai Efeso llactaibi Jesusmanda yachachishcata uyasha yapa piñai callarinaura. 24Demetrio nishca runaga sinzhi piñarishca shimihuan rimara. Paiga Artemisa nishca yanga diospa ichilla huasigunata cullquimanda rasha randichigara. Chasna rasha paihuas, paihuan tarabaccunahuas ashcata ganac anaura. 25Chi runa tucui paihuacta tarabaucunata chi samita tarabauc shuccunatahuas cayasha tandachira. Paiguna tandaricpi paigunata nira, Runaguna, canguna yachanguichimi cai tunu tarabanamanda ashca cullquigunata ganashcanchi. 26Astahuanbas chi Pabloga yachachiunmi runa rashca dioscunaga mana sirtu dioschanaun nisha yachachisha puriun. Pai chasna yachachiuta uyasha ashca runaguna ñucanchi dios Artemisata saquishcauna, mana cai Efeso llactallai randi cadsi tucui Asia provinciaibihuas. Chasna tucushcata uyasha ricushcanchi. 27Paiguna Pablota caticpiga ñucanchi tarabasha gananaguna tucuringami chibiga. Chasnallata ñucanchi balichishca Artemisatas paigunaga mana balichinaunzhu, paita alabana huasitas saquichingaraunguna tucui Asia provinciaibi tucui parti munduibihuas. 28Demetrio chasna nishcata uyasha tucuiguna piñarisha caparinaura, Efeso llactahua diosca Artemisami, paillami jatun diosca nisha sinzhita caparinaura. 29Chasna caparisha intiru llacta turbarinaura. Chasna tucusha Pablota cumpañamuc ishcai Macedoniamanda Gayo, Aristarco nishcagunata caudsayachingahua japinaura. Japisha chi tandarina huasima apasha yaicuchinaura. 30Pablo chi ishcai runagunata japishcata uyasha chi huasima yaicunata munara tucuiguna ñaupacpi rimangahua. Astahuanbas quiriccuna pai ama yaicuchun nisha jarcanaura. 31Chasnallata Asiamanda Pablohua amigo mandac amugunaga paima shuc shimita cachanaura chi runaguna tandarishcama ama yaicuchun nisha. 32Chi tandaric runaguna nuspata caran tunuta caima chima caparinaura. Paiguna imangahua tandarishcatas mana yachanaurachu chasna chapu tucusha. 33Chasna tucucpi israelgunaga paiguna muntunmanda shuc Alejandro nishcata tucui runaguna ñaupacpi ñucanchimanda rimachun nisha cachanaura. Cachacpi risha Alejandro ñaupagma shayarisha maquita ricuchira chunlla tucuichi nisha israel partimanda cuintasha alichingahua. 34Astahuanbas Alejandroga israel runa acta ricusha tucui runaguna cadsi ishcai (2) uratuputa huin runaguna caparinaura, Efeso llactahua diosca Artemisami, paillami jatun an nisha sinzhita caparinaura. 35Chi capariushcata uyasha llacta amu chi runagunata ña chunllachisha rimara, Efeso runaguna, tucui runagunami yachanaun ñucanchi Efeso llactaga jatun Artemisa nishca diospa huasita cuirac manchi, chasnallata jahua pachamanda Artemisa ricuric urmashcata cuirac manchi. 36Chita yachasha pihuas mana ningachu yanga man nisha. Chasna acpi cunanga chunlla aichi. Imatahuas alita yuyarisha rimaichi. 37Chasnallata canguna cunan apamushca runagunaga Artemisata alabana huasimanda mana imatas shuhuashcaunachu, chasnallata paimanda ima cuntar shimitas mana rimashcaunachu. 38Chasna acpi Demetrio, paihuacpi tarabaucunahuas, pihuan piñanacushca ashaga taripac runagunahuagma richun chita cuintasha alichingahua. 39Canguna astahuan shuc tunu caudsayachingahua cuintanata munashaga chi jatun tandarinama rimasha alichigrichi. 40Canguna cunan nusparisha caparishcamanda gubirnu ñucanchita tapucpiga ñucanchiga imatas mana rimaibacchu tucunchi. Yapa manzhanayacta ñucanchillata caudsayuc tucunchichari nira. 41Chasna rimashcahuasha chi tandarishca auc runagunata chimanda cachara.